**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Ιουλίου 2024, ημέρα Τετάρτη και ώρα 13.20΄, συνεδρίασε, στην ΑίθουσαΓερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Γεώργιου Στύλιου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υγείας «Κύρωση της από 28.3.2024 Επιμέρους Σύμβασης Δωρεάς – Έργο ΧΙΙ, Παράρτημα 14 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας».

Στη συνεδρίαση παρέστησαν ο Υπουργός Υγείας, κ. Σπυρίδων - Άδωνις Γεωργιάδης, o Υφυπουργός Υγείας, κ. Δημήτριος Βαρτζόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία – Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα - Μαρία, Μονογυιού Αικατερίνη, Μπαραλιάκος Ξενοφών (Φώντας), Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σαλμάς Μάριος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Σταρακά Χριστίνα, Τσίμαρης Ιωάννης, Μεταξάς Βασίλειος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Βρεττός Νικόλαος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδων, Χαλκιάς Αθανάσιος και Χουρδάκης Μιχαήλ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλή σας μέρα, κυρίες και κύριοι συνάδελφοι. Αρχίζει η συνεδρίαση της Επιτροπής μας. Θα ήθελα, καταρχάς, να ευχαριστήσω όλους τους συναδέλφους μου που με εξέλεξαν Πρόεδρο της Επιτροπής. Πρόκειται για μια ιδιαίτερα τιμητική για μένα επιλογή και ένα καθήκον που αναλαμβάνω σοβαρά να διεκπεραιώσω τα καθήκοντά μου. Για αυτό και θα ήθελα να θυμηθούμε μερικά βασικά σημεία. Η Επιτροπή Κοινωνικών Υποθέσεων, αποτελεί μία από τις έξι Διαρκείς Επιτροπές του Κοινοβουλίου. Κύρια αρμοδιότητά μας είναι η επεξεργασία και εξέταση νομοσχεδίων και προτάσεων νόμων που αφορούν τα αντικείμενα των Υπουργείων Υγείας, Εργασίας, καθώς και Κοινωνικής Συνοχής και Οικογένειας. Έχουμε καθήκον να εγγυηθούμε την καλή νομοθέτηση και αυτό μπορεί να γίνει μόνο με σεβασμό, διάλογο και τήρηση του Κανονισμού.

Επιθυμία μου είναι να συνεχίσουμε στα ίδια πρότυπα με την προηγούμενη περίοδο, κατά τη θητεία του προηγούμενου Προέδρου της Επιτροπής Κοινωνικών Υποθέσεων, να ακολουθήσουμε τη κατεύθυνση που θέλει όλα τα κόμματα να έχουν δίκαιη αντιμετώπιση, σύμφωνα με τον Κανονισμό της Βουλής, διασφαλίζοντας το δικαίωμα λόγου όλων των συναδέλφων, διάλογος και συζήτηση, αυτό είναι το βίωμα της Δημοκρατίας. Εδώ στην Επιτροπή γίνεται διάλογος και συζήτηση, με σεβασμό στη διαφορετική άποψη. Όλες οι απόψεις είναι ωφέλιμες.

Οι συνεδριάσεις, όπως γνωρίζετε, είναι ανοικτές, οι πολίτες μπορούν να τις παρακολουθήσουν ηλεκτρονικά. Εδώ είμαστε 63 βουλευτές, 63 μέλη, αλλά η συμπεριφορά μας αντανακλά συνολικά το Κοινοβούλιο. Συνέπεια, τήρηση των χρόνων και σεβασμό στο δικαίωμα να ακουστεί και ο επόμενος ομιλητής, είναι κανόνες απαράβατοι, χωρίς κατάχρηση του χρόνου.

Προτίθεμαι το επόμενο διάστημα η Επιτροπή μας να αναλάβει πρωτοβουλίες, καλώντας επιστήμονες εξειδικευμένους, πανεπιστήμια, διακεκριμένες προσωπικότητες και κοινωνικούς φορείς, για μια σειρά θεμάτων που αφορούν τα αντικείμενά της και προτίθεμαι να έχουμε πολύ πιο στενή συνεργασία και με την Ειδική Μόνιμη Επιτροπή Παρακολούθησης του Ασφαλιστικού Συστήματος, όπου Πρόεδρος της συγκεκριμένης Επιτροπής είναι ο βουλευτής, κ. Νεοκλής Κρητικός, μέλος της Επιτροπής μας. Για ζητήματα που απασχολούν την κοινωνία και τους πολίτες, όπως στην πολιτική για το δημογραφικό και τη στήριξη της οικογένειας, πάντα σε συνεργασία με τα αρμόδια Υπουργεία και τους Υπουργούς.

Θέλω να αναφέρω, πως η παράγραφος 6 του άρθρου 34 του Κανονισμού της Βουλής, αναφέρει συγκεκριμένα τα εξής. «Τα Προεδρεία των Διαρκών Επιτροπών έχουν όλες τις αρμοδιότητες του Προεδρείου της Βουλής στις συνεδριάσεις της Ολομέλειας, εκτός από τις αρμοδιότητες που δεν προσιδιάζουν στη φύση και στην αποστολή των Επιτροπών».

Σήμερα, θέμα ημερήσιας διάταξης είναι η επεξεργασία και εξέταση του σχεδίου νόμου του Υπουργείου Υγείας «Κύρωση της από 28.3.2024 Επιμέρους Σύμβασης Δωρεάς – Έργο ΧΙΙ, Παράρτημα 14 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας».

Το λόγο έχει η κυρία Καραμπατσώλη.

**ΚΩΣΤΑΝΤΙΝΑ ΚΑΡΑΜΠΑΤΣΩΛΗ (Εισηγήτρια της Πλειοψηφίας):** Καλησπέρα σας. Κύριε Υπουργέ, κύριε Πρόεδρε, κυρίες και κύριοι συνάδελφοι, με μεγάλη χαρά βρίσκομαι σήμερα ενώπιον της Διαρκούς Επιτροπής Κοινωνικών Υποθέσεων, για πρώτη φορά ως Εισηγήτρια, επί του σχεδίου νόμου του Υπουργείου Υγείας με τίτλο «Κύρωση της από 28.3.2024 Επιμέρους Σύμβασης Δωρεάς – Έργο ΧΙΙ, Παράρτημα 14 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας».

Πριν περάσω στην ανάλυση του νομοσχεδίου, λεκτέα είναι τα ακόλουθα. Την 21η Σεπτεμβρίου 2018, κυρώθηκε, με τον ν.4564/2018, η από 6/9/2018 Σύμβαση Δωρεάς, μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου, η οποία ρυθμίζει το συμβατικό πλαίσιο, τους γενικούς όρους και τις προϋποθέσεις για την υλοποίηση εκ μέρους του Ιδρύματος δωρεών για την ενίσχυση και αναβάθμιση των υποδομών στον τομέα της υγείας στην Ελλάδα, η οποία ονομάζεται «Πρωτοβουλία για την Υγεία».

Στο πλαίσιο αυτό, με το ν.5015/2023, κυρώθηκε το έργο ΧΙ, το οποίο αφορά στον σχεδιασμό και την υλοποίηση ενός πενταετούς επιστημονικού προγράμματος, για την ενίσχυση του τομέα της ψυχικής υγείας παιδιών και εφήβων στην Ελλάδα. Πλάι, λοιπόν, σε αυτήν την πολύ σημαντική πρωτοβουλία, έρχεται η σημερινή ρύθμιση, με την οποία κυρώνεται και αποκτά ισχύ νόμου η επιμέρους Σύμβαση Δωρεάς για το έργο ΧΙΙ παράρτημα 14 του ν.4564/2018, η οποία αφορά στη μελέτη, στην ανακατασκευή, στην ανακαίνιση και τον εξοπλισμό ενός ήδη υφιστάμενου κτιρίου επί του Νοσοκομείου Παίδων «Η Αγία Σοφία», για τις ανάγκες υλοποίησης και στέγασης στην Περιφέρεια Αττικής του έργου ΧΙ σε συνεργασία με το νοσοκομείο.

Ειδικότερα το εν λόγω κτίριο πρόκειται να λειτουργήσει ως κέντρο αναφοράς για την ψυχική υγεία παιδιών και εφήβων, στο πλαίσιο του δικτύου αναφοράς για την ψυχική υγεία παιδιών και εφήβων του έργου ΧΙ. Ουσιαστικά η σημερινή ρύθμιση, αποτελεί αναγκαία προϋπόθεση για την ευόδωση των σκοπών του έργου ΧΙ.

Με δεδομένα τα ανωτέρω, επί της αρχής προχωρώ επί της ανάλυσης του νομοσχεδίου, το οποίο συνίσταται σε ένα μόνο Μέρος με δύο άρθρα, εκ των οποίων, το μεν πρώτο, κυρώνει την προαναφερθείσα Σύμβαση, Παράρτημα 14, με τα επιμέρους συνημμένα Παραρτήματα 1 και 2, που υπεγράφησαν ήδη μεταξύ των ανωτέρω μερών και του Νομικού Προσώπου Δημοσίου Δικαίου με την επωνυμία Νοσοκομείο Παίδων «Η Αγία Σοφία», ως εκ τρίτου συμβαλλόμενου και το δε δεύτερο, ορίζει την έναρξη ισχύος του νομοσχεδίου.

Η Σύμβαση Παράρτημα 14 στο άρθρο 1, αναφέρει το αντικείμενο και το σκοπό της. Αντικείμενό της είναι η μελέτη, ανακατασκευή, ανακαίνιση και εξοπλισμός υφιστάμενου κτιρίου επί του Νοσοκομείου Παίδων «Η Αγία Σοφία», το οποίο θα χρησιμοποιηθεί ως κέντρο αναφοράς για την ψυχική υγεία παιδιών και εφήβων. Ενώ σκοπός της είναι να καλυφθούν οι ανάγκες στέγασης και υλοποίησης του έργου ΧΙ, υπό την πρωτοβουλία στην Περιφέρεια της Αττικής, στο πλαίσιο του ως άνω πενταετούς επιστημονικού προγράμματος. Στο ίδιο ως άνω άρθρο ορίζεται και ο χρηματοδότης του έργου, ο οποίος δεν είναι άλλος από το «Ίδρυμα Σταύρος Σ. Νιάρχος» δια της εταιρείας ειδικού σκοπού Πρωτοβουλία για την Υγεία Μ.Α.Ε..

Περαιτέρω, περιγράφεται το έργο, το οποίο διά της υλοποίησής του, αναμένεται να βοηθήσει στην εκπλήρωση των σημαντικότατων αξόνων του προγράμματος, ήτοι, πρώτον, στη σύσταση και λειτουργία του κέντρου αναφοράς στην Αθήνα στο πλαίσιο του πανελληνίου δικτύου αναφοράς για την ψυχική υγεία παιδιών και εφήβων. Δεύτερον, στην κατάρτιση, στον σχεδιασμό και στην υλοποίηση με έμφαση στην περιοχή της Αττικής, των εκπαιδευτικών προγραμμάτων στις βασικές αρχές ψυχικής υγείας και παιδικής προστασίας και στις βασικές αρχές ψυχικής υγείας και παιδικής προστασίας για εκπαιδευτικούς. Τρίτον, στην κατάρτιση, στον σχεδιασμό, στην υλοποίηση και στη διάδοση, με έμφαση στην περιοχή της Αττικής, των εκπαιδευτικών προγραμμάτων στις εξειδικευμένες ψυχοθεραπευτικές μεθόδους. Τέταρτον, στην παροχή ποιοτικής ψυχικής φροντίδας σε παιδιά και εφήβους στην περιοχή Αττικής, μέσω της συνεργασίας και της ενίσχυσης του έργου της Παιδοψυχιατρικής Κλινικής του Νοσοκομείου Παίδων «Η Αγία Σοφία».

Για την ομαλή εκπλήρωση του έργου, το άρθρο 2 της Σύμβασης παραθέτει αναλυτικά τις υποχρεώσεις των συμβαλλομένων μερών. Σημαντικότατο στοιχείο της διάταξης αυτής, το οποίο χρήζει αναφοράς, είναι ότι μετά την οριστική παράδοση του έργου, το νοσοκομείο δεσμεύεται, μεταξύ άλλων, ότι θα αναλάβει εξ ολοκλήρου την ορθή συντήρηση του κτιρίου και του περιβάλλοντος χώρου με ιδίους πόρους, την ασφάλεια και φύλαξή του και την πλήρη ανάληψη της λειτουργίας του κτιρίου σύμφωνα με το σκοπό του, ήτοι ως έδρα του κέντρου αναφοράς για την ψυχική υγεία παιδιών και εφήβων στην Αθήνα.

Κυρίες και κύριοι συνάδελφοι, το έργο αναμένεται, κατά τη Σύμβαση, να ολοκληρωθεί πολύ σύντομα, ήτοι εντός 20 μηνών από την κύρωση της, με προϋπολογισμό, το ποσό των 500.000 ευρώ άνευ Φ.Π.Α.. Το Ελληνικό Δημόσιο δεν επιβαρύνεται με έξοδα, ενώ μετά την παράδοση - παραλαβή του έργου, το Νοσοκομείο θα υπεισέλθει ως απόλυτος κύριος, νομέας και κάτοχος του έργου, καθώς και ως απόλυτος δικαιούχος επί κάθε προνομίου ή άλλου δικαιώματος επί αυτού. Μεγάλα οφέλη, λοιπόν, και μόνη υποχρέωση το έργο ΧΙΙ, να προσδιορίζεται με ονομασία που περιέχει το όνομα και να αναφέρεται στο Ίδρυμα «Σταύρος Νιάρχος», ως αποκλειστικό δωρητή.

Αυτά, λοιπόν, έχω να πω εν συντομία για το περιεχόμενο του νομοσχεδίου, το οποίο αποτελεί μια αξιέπαινη κίνηση ενίσχυσης της δημόσιας υγείας, άνευ δημοσιονομικής επιβαρύνσεως του κρατικού μηχανισμού. Ως εκ τούτου, εκ μέρους της Επιτροπής μας και του Ελληνικού Κοινοβουλίου, οφείλουμε να εκφράσουμε την ευγνωμοσύνη μας προς το Κοινωφελές Ίδρυμα «Σταύρος Νιάρχος» και τα μέλη του Διοικητικού Συμβουλίου του, που, επιδεικνύοντας πρωτοφανές και ιδιαίτερο ενδιαφέρον για τους πολίτες, συνεισφέρουν στην ενίσχυση των κρατικών δομών υγείας, βοηθώντας στην ποιοτική αναβάθμιση των παρεχόμενων υπηρεσιών.

Η Σύμβαση αυτή αποτελεί, επιπλέον, μια αποτύπωση της εμπιστοσύνης μεταξύ του Ιδρύματος και της Πολιτείας, όπως αυτή σφυρηλατήθηκε στον χρόνο και αποδείχτηκε με τις προηγούμενες Συμβάσεις. Το Ίδρυμα «Σταύρος Νιάρχος», προσφέρει πολλαπλά στην ελληνική κοινωνία. Η πληθώρα δωρεών, επιχορηγήσεων και υποτροφιών που παρέχει κάθε χρόνο, βοηθούν ευαίσθητες ομάδες συμπολιτών μας στους τομείς της υγείας, της εκπαίδευσης, της ασφάλειας και της τέχνης.

Κυρίες και κύριοι συνάδελφοι, η ανωτέρω δωρεά καθίσταται έτι σημαντικότερη, αν αναλογιστούμε ότι αφορά στον τομέα της ψυχικής υγείας των παιδιών. Η περίοδος της πανδημίας έφερε όλους αντιμέτωπους με πρωτοφανείς δυσκολίες, επιβαρύνοντας και την ψυχική υγεία. Οι νέοι αποτελούν το μέρος του πληθυσμού που απαιτεί τη μεγαλύτερη δυνατή στήριξη και αυτό κάνουμε σήμερα. Η Κυβέρνηση έχει στραμμένο το βλέμμα προς το μέλλον, προς τα παιδιά μας, το αύριο της χώρας μας και, ως εκ τούτου, βοηθά να αντιμετωπιστούν και οι κίνδυνοι για την ψυχική τους υγεία. Σε αυτό το μήκος κύματος κινείται η σημερινή ρύθμιση, η οποία συνιστά ενίσχυση των δομών, μέσω της ενθάρρυνσης ιδιωτικών πρωτοβουλιών, οι οποίες, από κοινού με τις κρατικές δράσεις, μπορούν να αποβούν καθοριστικές.

Είμαι πεπεισμένη πως καμία κοινοβουλευτική παράταξη δεν επιθυμεί να τεθεί ενάντια στο παρόν νομοσχέδιο, καθώς με τον τρόπο αυτό θα έθετε εαυτόν απέναντι στην προστασία της ψυχικής υγείας των νέων συμπολιτών μας, στην ενίσχυση των κρατικών δομών υγείας δίχως κρατικές δαπάνες και στην αγαθή προαίρεση του Ιδρύματος «Σταύρος Νιάρχος» να βοηθήσει την ελληνική κοινωνία. Καλώ, λοιπόν, όλα τα κόμματα να στηρίξουν το παρόν νομοσχέδιο, τα αντικείμενα του οποίου ωφελούν σημαντικά τους συμπολίτες μας, θωρακίζουν τη δημόσια υγεία στις παρεχόμενες υπηρεσίες υγείας. Σε αυτά τα ζητήματα οι πολίτες, ξέρετε, είναι αυστηροί και απαιτούν από όλους μας σύμπνοια και χρήσιμα αποτελέσματα. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε την Εισηγήτρια της Πλειοψηφίας.

Το λόγο τώρα έχει ο Εισηγητής της Μειοψηφίας, ο κύριος Ανδρέας Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητής της Μειοψηφίας):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η Κυβέρνηση φέρνει σήμερα, δίχως βέβαια καμία διαβούλευση, προς ψήφιση στη Βουλή το σχέδιο νόμου που αφορά την πολύπαθη Σύμβαση μεταξύ του Ελληνικού Δημοσίου και του Ιδρύματος «Σταύρος Νιάρχος», η οποία είχε συναφθεί επί των ημερών του ΣΥΡΙΖΑ και μάλιστα σε δύσκολους καιρούς, τους καιρούς των μνημονίων που έφεραν στη χώρα η Νέα Δημοκρατία και το ΠΑΣΟΚ, εξαιτίας των αποτυχημένων νεοφιλελεύθερων πολιτικών τους, πολιτικών ιδίων με αυτές που ψηφίζει κι εφαρμόζει η Κυβέρνηση Μητσοτάκη.

Να θυμίσω λοιπόν ότι το 2018 εμείς ψηφίσαμε αυτή τη συνεργασία με το Ίδρυμα «Σταύρος Νιάρχος», το οποίο τότε είχε δεχθεί να ενισχύσει και να αναβαθμίσει το ΕΣΥ με δωρεάς, οι οποίες το 2018 κοστολογούνταν μεταξύ 200 και 250 εκατομμυρίων ευρώ. Να θυμίσω, επίσης, ότι από τον Ιούλιο του 2019, οπότε και αναλάβατε την εξουσία της χώρας, έχετε δείξει μια αρνητική στάση απέναντι σε αυτή τη Σύμβαση, με αναβολές, αναθεωρήσεις και κωλυσιεργίες, οι οποίες στις αρχές του 2023 έφτασαν στο σημείο να αναγκάσουν το Ίδρυμα να εκφράσει δημοσίως την ανησυχία του για ακύρωση και αναβολή των υπεσχημένων.

Δεν μας κάνει απολύτως καμία εντύπωση αυτή σας η συμπεριφορά. Είναι δεδομένη η «αλλεργία» σας σε οτιδήποτε κοινωνικό και δημόσιο και φυσικά απέναντι στο Εθνικό Σύστημα Υγείας. Για αυτό φροντίσατε τα 3 υπό κατασκευή νοσοκομεία να μετατραπούν σε Νομικά Πρόσωπα Ιδιωτικού Δικαίου από Δημοσίου Δικαίου, διότι θέλετε την υγεία εμπορικό και όχι δημόσιο και κοινωνικό αγαθό.

Τώρα όσον αφορά στο έργο της ανακατασκευής και του εξοπλισμού του υφιστάμενου τμήματος του «Αγία Σοφία», με στόχο να λειτουργήσει ως κέντρο αναφοράς για την ψυχική υγεία των παιδιών και των εφήβων της Αττικής, θα έλεγα ότι είναι μια απόφαση προς τη σωστή κατεύθυνση, βέβαια, στο πλαίσιο πάντα της αρχικής σύμβασης μεταξύ Ελληνικού Δημοσίου και Ιδρύματος. Ωστόσο και παρότι η πολιτική σας στον ευαίσθητο τομέα της ψυχικής υγείας και της απεξάρτησης, όπως τη διαβάζουμε στο σχετικό σχέδιο νόμου που αυτήν τη στιγμή είναι σε δημόσια διαβούλευση, είναι απαξιωτική και διαλυτική.

Το συγκεκριμένο έργο πράγματι θα ενισχύσει τις υπηρεσίες ψυχικής υγείας εντός της Περιφέρειας Αττικής. Αναρωτιέται, βέβαια, κανείς τι είδους κέντρο αναφοράς οραματίζεστε, όταν οι υφιστάμενες δημόσιες δομές ψυχικής υγείας στην Αττική είναι υπό κατάρρευση, είναι ανεπαρκείς, υποστελεχωμένες και υποχρηματοδοτούνται συστηματικά, με τελικό στόχο την πραγματική τους διάλυση;

Αναρωτιέται επίσης κανένας, γιατί επιλέγετε να δημιουργήσετε μια τέτοια δομή σε ένα παιδιατρικό νοσοκομείο. Υποτίθεται ότι συμφωνούμε στην αποασυλοποίηση και είναι παγκοσμίως και ευρωπαϊκώς αναμφίβολο ότι και η ψυχική υγεία απαιτεί κοινοτική προσέγγιση, εγγύτητα της υπηρεσίας στον τόπο κατοικίας και εργασίας του ανθρώπου. Με λίγα λόγια, πρέπει η υπηρεσία να έρχεται στον άνθρωπο και όχι ο άνθρωπος στην υπηρεσία. Όμως εσείς επιλέγετε να δημιουργήσετε μια νοσοκομειακή Δομή. Γιατί; Εύλογα είναι τα ερωτήματα.

Αλήθεια, γιατί η δομή την οποία, με βάση την προς κύρωση σύμβαση του Υπουργείου Υγείας, είναι υποχρεωμένη να διατηρεί, συντηρεί και χρηματοδοτεί, στο πλαίσιο της βιωσιμότητας και σωστά; Τι θα απογίνει με βάση το προωθούμενο νομοσχέδιο για την υποτιθέμενη ολοκλήρωση της ψυχιατρικής μεταρρύθμισης; Διότι σύμφωνα με τις διατάξεις του, η Δομή αυτή θα πρέπει να καταργηθεί και να υπαχθεί στην 1η Υγειονομική Περιφέρεια Αττικής. Θα συμβεί αυτό, κύριε Υπουργέ;

Ομοίως, θα θέλαμε να μας αναλύσετε και τους λόγους για τους οποίους έχετε επιλέξει να συνεργάζεστε με μια αμερικανική ιδιωτική, μη κερδοσκοπική εταιρεία, την «Child Mind Institute»; Δεν υπήρχαν ανάλογες ελληνικές εταιρείες; Αλλά βλέπω ότι η εν λόγω εταιρεία έχει ήδη εκπονήσει μελέτη σχετικά με την ψυχική υγεία των παιδιών και των εφήβων στην Ελλάδα και θα σας την καταθέσω και στην Ολομέλεια στα πρακτικά. Επίσης, θα ήθελα να εκφράσω την απορία μου, όσον αφορά την κοστολόγηση του εν λόγω έργου. Στο σχέδιο νόμου μας λέτε ότι αυτή θα ανέλθει έως του ποσού των 500.000 ευρώ. Είναι, όμως, κάπως έωλο και αόριστο αυτό. Τι σημαίνει «έως του ποσού των 500.000 ευρώ»; Υπάρχει μελέτη, υπάρχει προμελέτη, υπάρχει εκτίμηση; Περιμένω διευκρινίσεις για αυτό.

Ύστερα, ένα άλλο ζήτημα που μπαίνει είναι το ζήτημα του προσωπικού. Θα προσληφθούν, λέτε, 25 με 30 άτομα, αλλά δεν μας λέτε με τι κριτήρια θα προσληφθούν, βάσει ποιων τυπικών και ουσιαστικών προσόντων και, κυρίως, τι θα απογίνει αυτό το προσωπικό μετά το πέρας του πιλοτικού προγράμματος, το οποίο, μάλιστα, για πιλοτικό είναι αρκετά μεγάλο, καθότι φτάνει τα πέντε χρόνια.

Επομένως, στο βαθμό που το νομοσχέδιο αφορά το έργο που θα μείνει στο ΕΣΥ, που, όπως λέτε, θα ωφελήσει αδιακρίτως τα παιδιά και τους εφήβους της Αττικής και που αφορά στην άκρως ελλειμματική ψυχική υγεία εντός Αττικής, είμαστε με επιφύλαξη θετικοί απέναντι στο νομοσχέδιο. Εγείρονται, όμως, σοβαρά ερωτήματα, στα οποία αναφέρθηκα και περιμένω και διευκρινίσεις για να τοποθετηθούμε τελικά στην Ολομέλεια και για τα οποία θέλουμε σαφείς απαντήσεις και, βεβαίως, είμαστε και καλοπροαίρετοι να αρθούν οι όποιες επιφυλάξεις διατυπώσαμε σε σχέση με την όλη λειτουργία αυτή.

Κύριε Υπουργέ, όλα αυτά δεν θα πρέπει να ενταχθούν σε έναν συνολικό σχεδιασμό στην ψυχική υγεία; Εντάσσονται στο καινούργιο νομοσχέδιο; Είναι άλλα τα Κέντρα Ψυχικής Υγείας που είναι διασκορπισμένα ανά τη χώρα; Είναι άλλα τα Κέντρα Αναφοράς; Τι σχέση έχουν όλα αυτά, τι δουλειά επιτελούν, τι κάνουν; Το τελικό αποτέλεσμα θέλουμε, αλλά πάνω από όλα, τι σχέση έχουν με το κεντρικό νομοσχέδιο που φέρνετε, της, υποτίθεται, μεγάλης ψυχιατρικής μεταρρύθμισης, που είναι σε διαβούλευση εντός των ημερών και πώς όλα αυτά συνδέονται και πώς όλα αυτά θα έχουν μακρόπνοη πορεία μέσα στον χρόνο και πώς θα δέσουν με την κοινωνία; Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, κύριε συνάδελφε, Εισηγητή της Μειοψηφίας.

Το λόγο έχει ο κ. Ιωάννης Τσίμαρης.

**ΙΩΑΝΝΗΣ ΤΣΙΜΑΡΗΣ (Ειδικός Αγορητής της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):** Καλησπέρα σε όλους. Ευχαριστώ πολύ, κύριε Πρόεδρε, για την πρόσκληση. Θέλω να σας συγχαρώ για την ανάληψη των καθηκόντων σας και να σας ευχηθώ καλή δύναμη. Δε μπορώ και εγώ παρά με τη σειρά μου να επικροτήσω τις προσπάθειες του Ιδρύματος «Σταύρος Νιάρχος», που μέσα από το πρόγραμμα «Πρωτοβουλία για την Υγεία», υλοποιεί, αφήνει ένα αποτύπωμα βελτίωσης του υγειονομικού συστήματος της χώρας. Όταν πρόκειται για την υγεία των παιδιών και των εφήβων, δεν μπορούμε παρά να είμαστε ενδυναμωτές και πολλαπλασιαστές αυτής της προσπάθειας.

Το γεγονός ότι, σύμφωνα με τον Παγκόσμιο Οργανισμό Υγείας, επτά στα δέκα άτομα ηλικίας 10-17 ετών πάσχει από κάποια ψυχική διαταραχή, κάτι που έχει επιδεινωθεί ραγδαία από την πανδημία του Covid-19, πρέπει να μας είχε κρούσει τον κώδωνα του κινδύνου ήδη. Στη χώρα μας εμφανίζεται ένα σημαντικό κενό, όσον αφορά την αποτύπωση της κατάστασης στα παιδιά και τους εφήβους, ελλείψει στοιχείων σε εθνικό επίπεδο για τις περισσότερες ψυχικές διαταραχές.

Ο στόχος μας είναι να αλλάξουμε τον τρόπο που βλέπουμε την ψυχική υγεία και να την αντιμετωπίσουμε όπως της αρμόζει, να πάψει να είναι ο «φτωχός συγγενής». Αυτό, θα πρέπει να μετατοπίσουμε τις προτεραιότητες μας προς την πρόληψη, συμπεριλαμβανομένης της αντιμετώπισης συμπεριφορικών παραγόντων κινδύνου, καθώς και κοινωνικών περιβαλλοντικών παραγόντων. Όταν η προσέγγιση και η θεραπεία των προβλημάτων ψυχικής υγείας που αντιμετωπίζουν τα παιδιά και οι έφηβοι είναι ανεπαρκής, αυτό θα έχει ως αποτέλεσμα να οδηγήσει σε σοβαρές συνέπειες και να επηρεάσει όχι μόνο τη σημερινή τους ευημερία, αλλά και τις μελλοντικές τους προοπτικές.

Τα παιδιά και οι έφηβοι είναι ευάλωτες ομάδες και χρήζουν μιας ιδιαίτερης ψυχοκοινωνικής μέριμνας. Δυστυχώς, η Ελλάδα δεν διαθέτει ένα ενιαίο και συντονισμένο σύστημα διάγνωσης και αξιολόγησης των αναγκών των παιδιών και γενικότερα της παιδικής προστασίας. Ο τομέας ψυχικής υγείας χαρακτηρίζεται από ασάφεια, διοικητικές επιβαρύνσεις και αλληλεπικαλυπτόμενες κατακερματισμένες αρμοδιότητες υπουργείων και φορέων που επηρεάζουν σημαντικά την παροχή υποστήριξης και φροντίδας στα παιδιά που την έχουν ανάγκη.

Επιπρόσθετα, η απουσία ενιαίων πρωτοκόλλων εργαλείων αξιολόγησης και παραπομπής, καθώς και μη θεσμοθετημένων τρόπων συνεργασίας, δείχνουν το πρόβλημα να διαφοροποιείται, η μεταχείριση των παιδιών, ανά περίπτωση, όσο και γεωγραφικά. Οι δομές παντού είναι ανεπαρκείς. Υπάρχει πολύ μεγάλη αναμονή ώστε να εξυπηρετηθούν οι ωφελούμενοι, με αποτέλεσμα όλο και περισσότεροι να απευθύνονται σε κάποιον ιδιώτη. Μελέτες το δείχνουν γύρω στο 50%. Από την άλλη, υπάρχει έλλειψη δομών και υπερσυγκέντρωση περιοχών σε μεγάλα αστικά κέντρα.

Η πρωτοβουλία για την υγεία έχει σκοπό να συνεισφέρει σε μεγάλο βαθμό για την αναβάθμιση του τομέα της υγείας και ειδικότερα στην ψυχική υγεία. Το Ίδρυμα «Σταύρος Νιάρχος» με μια σειρά συμβάσεων δωρεών, συνέτεινε να κάνει αυτό που έπρεπε να έχει κάνει ήδη η Πολιτεία στο σύστημα της ψυχικής υγείας, δηλαδή στη δημιουργία ενός δικτύου εξειδικευμένης ποιοτικής φροντίδας σε όλη τη χώρα, με εκπαίδευση δημοσίων λειτουργών, των επαγγελματιών ψυχικής υγείας παιδιών και εφήβων, και την ανάπτυξη ηλεκτρονικών εργαλείων και ψηφιακών μέσων τηλεϊατρικής και για την οργάνωση της συμμετοχής των εφήβων στις συμβουλευτικές ομάδες.

Επίσης, φαίνεται ότι, με τον τρόπο που θα γίνει η συνεργασία, θα δώσει φωνή στις κοινότητες, να ακουστούν παιδιά, έφηβοι, γονείς και φροντιστές. Αποδεικνύει αυτό ότι, αν υπάρχει βούληση, μπορεί μέσω των φορέων της πρωτοβάθμιας κοινότητας να ακουστούν όλες οι φωνές. Αυτό είναι προς γνώση και συμμόρφωση του Υπουργείου.

Είναι σημαντικές και καλοδεχούμενες οι δωρεές από τους ιδιωτικούς φορείς, αλλά τον κυρίαρχο ρόλο θα πρέπει να τον έχει το Υπουργείο Υγείας και το Κράτος. Αυτοί πρέπει να λειτουργούν μόνο συμπληρωματικά. Το Υπουργείο οφείλει να διαμορφώσει το κατάλληλο πλαίσιο για την επαρκή κάλυψη των αναγκών του πληθυσμού και ιδιαιτέρως των παιδιών και των εφήβων, ένα εθνικό σχέδιο που θα στηρίζεται και θα υλοποιείται από όλους απαρέγκλιτα. Φυσικά, είμαστε θετικοί και επικροτούμε αυτή τη μεγάλη προσπάθεια του έργου που πραγματοποιείται.

Στη συγκεκριμένη υλοποίηση του έργου, η εκπαίδευση δημόσιων λειτουργών και εκπαιδευτικών είναι καίριας σημασίας, γιατί είναι ένας σημαντικός ενδιάμεσος κρίκος ανάμεσα στους γονείς και τους ειδικούς. Έτσι, μπορούν να κατευθύνουν τα παιδιά στον κατάλληλο επαγγελματία, όπως και η επιμόρφωση των επαγγελματιών ψυχικής υγείας που υπάρχει ο σκοπός του έργου, βελτιώνει την αποτελεσματικότητα και τον αναγκαίο χρόνο παρέμβασης.

Άρα, βλέπουμε ότι υπάρχει τρόπος. Μπορεί να γίνει. Δεν χρειάζεται να είναι κατά αποκλειστικότητα της ιδιωτικής πρωτοβουλίας. Απομένει η βούληση να υλοποιηθούν πολλές παρόμοιες δράσεις, σε πολλά επίπεδα της ψυχικής υγείας, από το ίδιο το Υπουργείο. Το Υπουργείο Υγείας οφείλει να ενσκήψει σε αυτό το ευαίσθητο κομμάτι της πολιτικής της υγείας, που είναι η ψυχική υγεία, να προχωρήσει σε ριζικές τομές που έχει ανάγκη ο τομέας ψυχικής υγείας και, πολλώ δε περισσότερο, της προστασίας της ψυχικής υγείας των παιδιών.

Ευχαριστώ πολύ που μας ακούσατε. Είμαστε αρωγοί κάθε προσπάθειας προς αυτή την κατεύθυνση, αλλά θα είμαστε και αυστηροί επικριτές μιας Κυβέρνησης, η οποία αδικεί το μέλλον της χώρας, τα παιδιά της. Τέθηκαν και κάποια ερωτήματα από το συνάδελφο της Αξιωματικής Αντιπολίτευσης. Ήθελα και εγώ να θέσω ακριβώς τα ίδια και θα περιμένουμε τον κύριο Βαρτζόπουλο να τα απαντήσει, για να μας δώσει τις απαραίτητες εξηγήσεις. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον Ειδικό Αγορητή της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ» κύριο Τσίμαρη.

Το λόγο τώρα έχει ο κ. Γεώργιος Λαμπρούλης, Αντιπρόεδρος της Βουλής.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής της Κ.Ο. «ΚΟΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»):** Ευχαριστώ, κύριε Πρόεδρε. Καλή δύναμη στο έργο που αναλάβατε ως Πρόεδρος της Επιτροπής. Επιτρέψτε μου μια σύντομη αναφορά για τις σημερινές εξελίξεις, την απεργία στη Λοκρίδα. Διότι, σήμερα, όντως, στη Λοκρίδα, δίνεται, από το πρωί, μια ηχηρή απάντηση απέναντι στην πρόκληση της Κυβέρνησης που, εκδικητικά, πέταξε στο δρόμο τους εργαζόμενους της ΛΑΡΚΟ και τις οικογένειές τους, χωρίς καμία διασφάλιση. Οι εργαζόμενοι της ΛΑΡΚΟ, οι οικογένειές τους, βιοπαλαιστές αγρότες και επαγγελματίες της περιοχής της Λοκρίδας, εργαζόμενοι με τα Σωματεία και τους Συλλόγους τους, δεν το βάζουν κάτω. Ενωμένοι, με αποφασιστικότητα, στέλνουν ξεκάθαρο μήνυμα πως συνεχίζουν τον αγώνα για να ζήσουν με αξιοπρέπεια, στον τόπο τους, όπως οι ίδιοι λένε, και ότι δεν πρόκειται να επιτρέψουν να ερημώσουν τα χωριά τους.

Αποδεικνύεται για μία ακόμη φορά, σε ό,τι αφορά τη ΛΑΡΚΟ και όχι μόνο, πως οι εργαζόμενοι στη συγκεκριμένη περιοχή της ΛΑΡΚΟ, δεν είναι μόνοι τους στη σημερινή μεγάλη απεργιακή συγκέντρωση. Μαζί τους είναι οι εργάτες από όλη τη χώρα, ο ελληνικός λαός, απαιτώντας η ΛΑΡΚΟ να μείνει ανοικτή, οι εργαζόμενοι να γυρίσουν στις δουλειές τους και, φυσικά, να ξανακαπνίσει η τσιμινιέρα.

Σε ό,τι αφορά, τώρα, το σχέδιο νόμου του Υπουργείου Υγείας που συζητούμε, εμείς δεν μπορούμε να το αντιμετωπίσουμε, αποσπασματικά και κυρίως αποσυνδεδεμένο από τους στόχους αυτής της δωρεάς, όπως είχαμε διατυπώσει, εξάλλου, την άποψή μας και τη γνώμη μας στο ν.5015/2023, τον οποίον, βέβαια, καταψηφίσαμε.

Τώρα, το θέμα αφορά, όπως αναφέρεται, στο σχεδιασμό και την υλοποίηση ενός πενταετούς επιστημονικού προγράμματος, για την ενίσχυση του τομέα ψυχικής υγείας παιδιών και εφήβων στην Ελλάδα και τη διασφάλιση της ποιότητας της παρεχόμενης φροντίδας στις δημόσιες δομές ψυχικής υγείας. Στην ουσία, πρόκειται για τη δημιουργία, σε 6 πόλεις της Ελλάδας – εν προκειμένω εδώ, στο «Αγία Σοφία» – Κέντρων Αναφοράς. Αυτά τα Κέντρα θα χρηματοδοτηθούν, από το Ίδρυμα «Σταύρος Νιάρχος», για τη στελέχωσή τους,–περίπου 25 με 30 άτομα, όπως τουλάχιστον αναφέρονται, και, παράλληλα, συνεργασία με το CMI με έδρα τη Νέα Υόρκη.

Αυτά τα Κέντρα Αναφοράς θα δραστηριοποιηθούν στο ερευνητικό, κλινικό και εκπαιδευτικό έργο. Πρόκειται, δηλαδή, για ένα μηχανισμό, στον οποίον εκχωρείται η προσαρμογή του περιεχομένου και της κατεύθυνσης των προγραμμάτων ψυχικής υγείας παιδιών και εφήβων και του ελέγχου τους, με την αντίστοιχη εκπαίδευση των σχετικών ειδικοτήτων υγειονομικών, κυρίως του δημόσιου τομέα. Φυσικά, περίοπτη θέση στους στόχους κατέχει η εξασφάλιση των λεγόμενων γνωστών «βέλτιστων πρακτικών».

Στη συνέχεια, λοιπόν, και αφού εντός της πενταετίας που προβλέπει η Συμφωνία και στην οποία περιλαμβάνεται και το πιλοτικό στάδιο εφαρμογής, τα Κέντρα Αναφοράς μαζί με το προσωπικό τους θα ενσωματωθούν στις δημόσιες μονάδες υγείας και θα αναλάβει πλέον το δημόσιο να χρηματοδοτήσει και να λειτουργήσει τους τομείς της ψυχικής υγείας παιδιών και εφήβων, και αυτό, σύμφωνα με τις προσαρμογές που θα έχει προωθήσει το Ίδρυμα «Σταύρος Νιάρχος», με τα «εργαλεία» που θα έχει δημιουργήσει και αντίστοιχα χρηματοδοτήσει.

Τώρα, σε αυτή τη συμφωνία δεν υπάρχουν, για παράδειγμα, ζητήματα που αφορούν την ανάπτυξη και τη στελέχωση των δημόσιων μονάδων ψυχικής υγείας. Πρακτικά, ανατίθεται σε ένα ιδιωτικό φορέα εκτός δημόσιου συστήματος, να αναμορφώσει τον προσανατολισμό – και το τονίζουμε – το περιεχόμενο και τις προτεραιότητες σε σχέση με την ψυχική υγεία παιδιών και εφήβων, καθώς και την αντίστοιχη εκπαίδευση του προσωπικού των δημόσιων μονάδων υγείας.

Εδώ μπαίνει ένα ζήτημα, κατά τη γνώμη μας, για το οποίο θέλουμε να θέσουμε και τα εξής ερωτήματα. Το υπάρχον επιστημονικό δυναμικό των πανεπιστημίων και των δημόσιων νοσοκομείων δεν είναι επαρκές, προκειμένου να παρακολουθεί τις εξελίξεις και να επικαιροποιεί το περιεχόμενο της παρέμβασης που προβλέπεται στη συγκεκριμένη Σύμβαση; Δεν έχει, αντίστοιχα, το προσωπικό αυτό την ικανότητα να ασχοληθεί με την εκπαίδευση των σχετικών κλάδων των υγειονομικών; Διότι, εδώ τώρα δεν έχουμε απλά μία διάθεση χρηματοδότησης για να γίνει ένα έργο από ένα Ίδρυμα, εν προκειμένω, για να βελτιωθούν έστω δημόσιες υποδομές, με την ανάπτυξή τους και τη στελέχωσή τους. Αλλά μιλάμε για ευθεία παρέμβαση, με τη σύμφωνη γνώμη της Κυβέρνησης, στον έλεγχο του περιεχομένου και των κριτηρίων της ψυχικής υγείας παιδιών και εφήβων και προφανώς, σε αυτό δε μπορούμε να συμφωνήσουμε.

Το δεύτερο ζήτημα είναι ότι αυτό το σχέδιο νόμου που συζητούμε σήμερα, προωθείται ταυτόχρονα με το σχέδιο νόμου με τις αντιλαϊκές αντιδραστικές προβλέψεις στο χώρο της δημόσιας ψυχικής υγείας, δηλαδή, εν τάχει, με το κλείσιμο των δύο από τα τρία δημόσια νοσοκομεία ψυχιατρεία, την ουσιαστική παράδοση των αναγκών στην ιδιωτική επιχειρηματική δράση, ανοιχτή ή συγκαλυμμένη, μέσω των διαφόρων μη κυβερνητικών οργανώσεων και άλλων φιλανθρώπων.

Συνεπώς, το κύριο δεν είναι οι παρεμβάσεις, τα μερεμέτια που θα γίνουν στο συγκεκριμένο κτίριο του νοσοκομείου «Αγία Σοφία», αλλά ότι αυτό εντάσσεται στην πολιτική υλοποίησης των αντιλαϊκών μέτρων στην ψυχική υγεία, που προωθεί και η Κυβέρνηση της Νέας Δημοκρατίας σήμερα, σε συνέχεια όλων των προηγούμενων κυβερνήσεων, στα πλαίσια της λεγόμενης ψυχιατρικής μεταρρύθμισης. Έτσι, λοιπόν, η δωρεά αποτελεί, κατά τη γνώμη, μας το προκάλυμμα, το «τυράκι», για να μη φαίνεται η «φάκα». Συνεπώς, εμείς καταψηφίζουμε το συγκεκριμένο σχέδιο νόμου με αυτή την επιχειρηματολογία που μόλις αναφέρθηκα. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε. Η υποστελέχωση νοσοκομείων, η έλλειψη οικονομικών πόρων και η εξουθένωση των υγειονομικών, η απαξίωση του δημοσίου συστήματος υγείας, καθώς και η ώθηση των πολιτών προς τον ιδιωτικό τομέα υγείας, ως δήθεν τον πιο αξιόπιστο, αποτελεί πάγια πολιτική της κυβέρνησης. Πότε επιτέλους θα κάνετε ελκυστικές τις συνθήκες εργασίας, κ. Υπουργέ, για τους υγειονομικούς; Πότε επιτέλους θα κάνετε τους υποψήφιους εργαζόμενους να θέλουν και να επιδιώκουν να εργαστούν στην πατρίδα μας και όχι να επιδιώκουν τον εκπατρισμό τους;

Προκηρύσσετε διαγωνισμούς για προσλήψεις και κηρύσσονται άγονοι. Αλήθεια, θεωρείτε ότι οι υγειονομικοί δεν ενδιαφέρονται να εργαστούν; Το αντίθετο. Ενδιαφέρονται, αλλά όχι κάτω από τις συνθήκες εργασίες τις οποίες τους ετοιμάζετε. Αυτές οι απάνθρωπες συνθήκες οδηγούν τους ήδη εργαζόμενους σε παραιτήσεις ακόμη και μετά από πολλά χρόνια εργασίας και προσφοράς. Έχετε οδηγήσει σε σωματική, ηθική και ψυχική εξουθένωση τους υγειονομικούς, αλλά κυρίως τους έχετε απαξιώσει. Τους μειώνετε ηθικά καθημερινώς, τους προσβάλλετε.

Δεν θεωρείτε ότι απαιτείται να προσλάβετε μόνιμους γιατρούς διαφόρων ειδικοτήτων; Όμως, δυστυχώς, από ό,τι αποδεικνύεται, επιθυμείτε την επιφανειακή αντιμετώπιση των σοβαρών προβλημάτων του εθνικού συστήματος υγείας, με παρατάσεις συμβάσεων επικουρικών, δηλαδή με προσωρινά και πρόχειρα μέτρα, αντί να προχωρείτε σε θέσπιση μόνιμων μέτρων τα οποία να ενισχύουν την πρωτοβάθμια και δευτεροβάθμια υγεία.

Είχατε την ευκαιρία της περιόδου του κορωνοϊού, είχατε τις ευκαιρίες και το χρόνο, πολύ χρόνο, να οργανώσετε και να στελεχώσετε το Εθνικό Σύστημα Υγείας, έτσι ώστε να είναι προσβάσιμο στο μέσο φορολογούμενο πολίτη, ο οποίος καταβάλλει εισφορές για τον κλάδο υγείας, είτε εργοδότης, είτε εργαζόμενος, είτε ελεύθερος επαγγελματίας και έχει την προσδοκία και την αξίωση από την Κυβέρνηση να του παρέχει αποτελεσματικό και αξιόπιστο εθνικό σύστημα δημόσιας υγείας, εφάμιλλο με οποιοδήποτε μέσο ευρωπαϊκό κράτος.

Σκοπεύετε, ως Υπουργείο, να μεριμνήσετε για αυτά ή περιμένετε τις δωρεές «Νιάρχου» ως «μάννα εξ ουρανού»; Δεν τίθεται σε αμφισβήτηση ότι μια δωρεά είναι καλοδεχούμενη, όμως η πολιτική μιας Κυβέρνησης ως προς την ενίσχυση του τομέα δημόσιας υγείας δεν μπορεί να βασίζεται μόνο σε δωρεές και στην καλή θέληση ιδιωτών. Η Κυβέρνηση οφείλει και είναι πρωτίστως η ίδια υπεύθυνη για την υγειονομική περίθαλψη των πολιτών της. Το Κράτος πρέπει και να θέλει και να μπορεί να ανταπεξέρχεται στις ανάγκες των πολιτών του.

Είναι ευθύνη του Κράτους και της Κυβέρνησης η ενίσχυση του δημόσιου συστήματος υγείας, το οποίο θα πρέπει να μπορεί να λειτουργεί εξίσου καλά και αποτελεσματικά και χωρίς δωρεές. Οι δωρεές θα πρέπει να ενεργούν απλώς συμπληρωματικά και όχι να υποκαθιστούν την κρατική μέριμνα και υποχρέωση στήριξης και ανάπτυξης του δημόσιου τομέα υγείας. Οπότε το θέμα του εν λόγω νομοσχεδίου για την κύρωση έχει πολλή συζήτηση και δεν έχουμε το χρόνο.

Με το παρόν νομοσχέδιο κυρώνεται και αποκτά ισχύ η από 28-3-2024 επιμέρους Σύμβαση Δωρεάς, Έργο ΧΙΙ, Παράρτημα 14 από 6-9-2018 Σύμβασης Δωρεάς μεταξύ Ιδρύματος Κοινωφελές Ίδρυμα «Σταύρος Νιάρχος» και του ελληνικού δημοσίου για την ενίσχυση και αναβάθμιση των υποδομών στον τομέα υγείας. Η υλοποίηση της δωρεάς του Ιδρύματος αφορά στη μελέτη, την ανακατασκευή, την ανακαίνιση και τον εξοπλισμό ενός υφιστάμενου κτιρίου επί του νοσοκομείου, που πρόκειται να λειτουργήσει ως κέντρο αναφοράς για την ψυχική υγεία παιδιών και εφήβων στην Αθήνα.

Είναι ευπρόσδεκτες οι δωρεές ιδιωτών, ωστόσο η παρατήρησή μας, κύριε Υπουργέ, συνίσταται στο ότι, όπως επισημάναμε, δεν είναι δυνατόν αυτές να υποκαθιστούν την πρωταρχική μέριμνα του Κράτους. Εύλογα γεννιέται το ερώτημα τι θα απογίνουν οι ωφελούμενοι όταν λήξουν οι δωρεές; Θα συνεχίσει η Κυβέρνηση το έργο το οποίο στήριξαν οι δωρητές ή θα εγκαταλειφθεί και θα παρακμάσει μέχρι τελικού αφανισμού; Η μέχρι τώρα η πολιτική της Κυβέρνησης, δυστυχώς, οδηγεί στο δεύτερο τρομερό σενάριο.

Άρθρο 1, στο παρόν άρθρο αναφέρεται ο σκοπός και το αντικείμενο της Σύμβασης Δωρεάς που αφορά στη μελέτη, ανακατασκευή, ανακαίνιση, εξοπλισμό του κτιρίου του Νοσοκομείου Παίδων «Η Αγία Σοφία». Ο σκοπός είναι να καλυφτούν οι ανάγκες στέγασης και υλοποίησης στην Περιφέρεια Αττικής του προβλεπόμενου έργου στο πλαίσιο του πενταετούς προγράμματος ενίσχυσης του τομέα ψυχικής υγείας παιδιών και εφήβων στην Ελλάδα.

Συγκεκριμένα, το προβλεπόμενο έργο αφορά σε εργασίες που θα εκτελεστούν στο βορειοανατολικό τμήμα του ήδη υφιστάμενου κτιρίου του Νοσοκομείου που βρίσκεται στο νοσοκομειακό συγκρότημα, πρώην κτίριο αιμοδοσίας, στην ανατολική γωνία του Νοσοκομείου. Το Κέντρο Αναφοράς Αθήνας θα λειτουργήσει ως συντονιστικός φορέας της συμμετοχής των επαγγελματιών ψυχικής υγείας και ψυχοκοινωνικής υποστήριξης στην περιοχή Αττικής, καθώς και την κατάρτιση και διάδοση των εκπαιδευτικών προγραμμάτων.

Τέλος, το έργο θα αναλύεται σε τέσσερις άξονες, δεν θα τους αναλύσω γιατί δεν έχουμε χρόνο. Ωραίοι σκοποί, ωραία λόγια. Το ερώτημα το οποίο θα απευθύνουμε στην Κυβέρνηση είναι το, εάν προτίθεται να αναπτύξει περιβάλλον ασφάλειας και γαλήνης για τις οικογένειες των εφήβων. Οι γονείς τους διαλύονται σε ανεργία, σε ανέχεια, γκρέμισμα των ονείρων τους και πλήρη αβεβαιότητα για το μέλλον. Μπορεί η κυβέρνηση να το ανατρέψει αυτό; Βεβαίως και μπορεί. Το ερώτημα είναι, θέλει; Η κυβέρνηση οφείλει να προστατεύσει και να ενισχύσει την οικογένεια και όχι να την γκρεμίσει και να την απαξιώνει. Τότε θα δούμε να μειώνονται δραστικά τα φαινόμενα ψυχικής νόσου των εφήβων, τα οποία στηρίζονται στην κακή ψυχολογική κατάσταση των γονιών τους και στη διάλυση της οικογένειας. Σωστά, κύριε Υπουργέ; Είσαστε της ειδικότητας.

Άρθρο 2, αρχικά το νοσοκομείο θα συνδράμει σε οτιδήποτε χρειαστεί για την έκδοση των απαιτούμενων αδειών και εγκρίσεων, για την υλοποίηση της ανακατασκευής, την έγκαιρη εκκένωση των χώρων του κτιρίου στο οποίο θα εκτελεστούν οι εργασίες και του περιβάλλοντος χώρου αυτού.

Το νοσοκομείο, επίσης, θα μεριμνήσει για την παροχή ανεμπόδιστης πρόσβασης από και προς το κτίριο. Θα μεριμνήσει για τη διασφάλιση καθ’ όλη τη διάρκεια της υλοποίησης του έργου, της πλήρους, έγκυρης και συνεχούς συνεργασίας των τεχνικών υπηρεσιών και των αρμοδίων διευθυντών και στελεχών του νοσοκομείου, με τον φορέα υλοποίησης και τους μελετητές και εργολάβους κατασκευής, καθώς και θα εγγυηθεί τη διευκόλυνση της συνεργασίας με τη διοίκηση και το προσωπικό της παιδοψυχιατρικής κλινικής του νοσοκομείου.

Στη συνέχεια, μετά την παράδοση, το νοσοκομείο δεσμεύεται ότι θα αναλάβει εξ ολοκλήρου την ορθή συντήρηση του κτιρίου και του περιβάλλοντος χώρου, με ίδιους πόρους, την ασφάλεια και φύλαξή του. Θα μεριμνήσει για την άμεση αποκατάσταση οποιασδήποτε βλάβης ή ζημιάς προκληθεί στο κτίριο και στον εξοπλισμό αυτού, καθώς και την πλήρη ανάληψη της λειτουργίας του κτιρίου σύμφωνα με το σκοπό του. Το ερώτημα το οποίο, εν προκειμένω, η «Ελληνική Λύση» θέτει είναι το κατά πόσο θα ευθύνεται ο δωρητής σχετικά με την ασφάλεια όσων παραδώσει, δηλαδή εγκαταστάσεις και εξοπλισμό.

Άρθρο 3, σε αυτό το άρθρο προβλέπεται το χρονοδιάγραμμα υλοποίησης του έργου, το οποίο ορίζεται σε 20 μήνες από την ημερομηνία κύρωσης της επιμέρους Σύμβασης. Επιπλέον, ορίζεται ρητά ότι το ίδρυμα «Σταύρος Νιάρχος» θα καταβάλλει κάθε δυνατή προσπάθεια ώστε να υλοποιηθεί το έργο εντός του οριζόμενου χρονοδιαγράμματος. Σε περίπτωση καθυστέρησης, το χρονοδιάγραμμα θα τροποποιείται; Βέβαια, εν προκειμένω, μας προβληματίζει η γραφειοκρατία και οι πολύμηνες καθυστερήσεις, στις οποίες έχει οδηγήσει η πολιτική της Κυβέρνησης, ακόμα και σε καθημερινούς τομείς.

Η καθημερινότητα έχει γίνει πολύ πιο δύσκολη από ότι ήταν και η Κυβέρνηση έχει εφεύρει γραφειοκρατικές διαδικασίες, ακόμη και σε απλές, καθημερινές λειτουργίες, δημιουργώντας αδικαιολόγητες και πολύμηνες καθυστερήσεις, χωρίς λόγο. Φοβόμαστε ότι δεν θα εξαιρεθεί ούτε η πρόοδος της εν λόγω δωρεάς από τις γραφειοκρατικές αγκυλώσεις της Κυβέρνησης και θα έχουμε καθυστερήσεις χωρίς λόγο.

Τέλος, το άρθρο 5, σε αυτό το άρθρο προβλέπεται η διαδικασία πιστοποίησης της ολοκλήρωσης της δωρεάς του έργου, ώστε να λάβει χώρα η παράδοση - παραλαβή του έργου, μεταξύ του Ελληνικού Δημοσίου και του Ιδρύματος. Με την παράδοση και παραλαβή του έργου το νοσοκομείο θα υπεισέλθει ως απόλυτος κύριος, νομέας και κάτοχος του έργου, καθώς και απόλυτος δικαιούχος σε κάθε προνόμιο ή σε κάθε άλλο δικαίωμα. Από την άλλη, ο φορέας υλοποίησης αποξενώνεται από κάθε σχετικό δικαίωμα ή υποχρέωση. Δηλαδή, μετά την παράδοση του έργου στο Ελληνικό Δημόσιο και το νοσοκομείο, το Ίδρυμα, ο φορέας υλοποίησης, τα διοικητικά του συμβούλια, οι εργαζόμενοι και όσοι είχαν την ευθύνη της κατασκευής, απαλλάσσονται από κάθε ευθύνη, που σχετίζεται με οποιονδήποτε τρόπο με την υλοποίηση και λειτουργία του έργου.

Συνεπώς, αν εξαιτίας της βιασύνης του εργολάβου να ολοκληρώσει την ανακαίνιση, συμβεί οποιοδήποτε ατύχημα μετά την παράδοση, το Ελληνικό Δημόσιο, το Υπουργείο, το ΝΠΔΔ, θα έχουν την αστική ευθύνη. Εδώ θα πρέπει να οριστεί μια περίοδος ασφάλειας, με σκοπό τη δοκιμή των υλικών, όσο αυτά βρίσκονται σε πλήρη λειτουργία του τμήματος. Αυτή την περίοδο να ορισθεί να ευθύνονται ο δωρητής, οι εργολάβοι και οι υπεργολάβοι αυτού, καθώς και οποιοσδήποτε βοηθός εκπληρώσεως. Η Κυβέρνηση οφείλει να προβλέψει τη λειτουργία του αντικειμένου της δωρεάς και μετά την εκπνοή της. Δεν αρκεί να κατασκευασθεί το οτιδήποτε. Απαιτείται αυτό να συντηρείται καταλλήλως και να επισκευάζεται, ούτως ώστε να λειτουργεί κατά τρόπο αξιόπιστο και ασφαλή. Έτσι, η Κυβέρνηση μπορεί να δημιουργήσει αίσθημα ασφάλειας και εμπιστοσύνης προς τους πολίτες. Το ερώτημα είναι, θέλει; Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την Ειδική Αγορήτρια της Κοινοβουλευτικής Ομάδας «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ».

Το λόγο τώρα έχει ο Ειδικός Αγορητής της Κοινοβουλευτικής Ομάδας «Νέα Αριστερά», ο κύριος Φερχάτ Οζγκιούρ.

**ΦΕΡΧΑΤ ΟΖΓΚΙΟΥΡ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Καλησπέρα σε όλους και όλες. Κύριε Πρόεδρε να σας ευχηθώ καλή επιτυχία και καλή δύναμη στο έργο σας και στα καθήκοντά σας.

Ας πάμε λίγο στο 2018. Η συνεργασία του Ελληνικού Δημοσίου και του Ιδρύματος «Σταύρος Νιάρχος», που ξεκίνησε από το 2018 επί υπουργίας Ανδρέα Ξανθού, έγινε με στόχο την ενίσχυση και την αναβάθμιση των υποδομών του δημόσιου τομέα υγείας. Ας μου επιτραπεί να μιλήσω και για τα εμβληματικά έργα που έχουν υπογραφεί από εκείνη την περίοδο στη Ροδόπη, την Κομοτηνή, την εκλογική μου περιφέρεια, ότι αποτέλεσμα αυτής της συνεργασίας είναι και το νεόκτιστο Γενικό Νοσοκομείο Κομοτηνής. Βέβαια τότε ο στόχος της Κυβέρνησης ήταν οι δομές υγείας να ανήκουν και να ενσωματωθούν πλήρως στο Εθνικό Σύστημα Υγείας.

Η Κυβέρνηση, όμως, της Νέας Δημοκρατίας φρόντισε αυτό να το αλλάξει, μετατρέποντας το νομικό πρόσωπο των νοσοκομείων, Γενικό Νοσοκομείο Κομοτηνής, Σπάρτης και Παιδιατρικό Θεσσαλονίκης, από νομικά πρόσωπα δημοσίου δικαίου, σε νομικά πρόσωπα ιδιωτικού δικαίου. Είναι μια μεγάλη αλλαγή και είναι προς την αντίθετη φορά που θα είχε ως κοινωνική ωφέλεια.

Ερχόμαστε, λοιπόν, τώρα στη δωρεά που αφορά στη μελέτη, την ανακατασκευή, την ανακαίνιση και τον εξοπλισμό υφιστάμενου κτιρίου στο Νοσοκομείο Παίδων «Η Αγία Σοφία», για σχεδιασμό και υλοποίηση ενός νέου επιστημονικού προγράμματος, για την ενίσχυση του τομέα της ψυχικής υγείας παιδιών και εφήβων. Αναφορικά με τις κτιριακές παρεμβάσεις και εφόσον το νοσοκομείο συμφωνεί για την παραχώρηση του κτιρίου, δεν μπορεί παρά να είναι αποδεκτή μια βελτιωτική παρέμβαση. Μέχρι εδώ συμφωνούμε και με τις δωρεές και με τις ανακαινίσεις, αλλά και με όλα αυτά που γίνονται μέσω της πρωτοβουλίας για την υγεία. Όμως, έχουμε να παρατηρήσουμε κιόλας και υπάρχουν σημεία που δεν συμφωνούμε με τις κυβερνητικές πολιτικές, πάρα πολλά σημεία, τα οποία οδηγούν σε αδιέξοδο τη δημόσια υγεία και το Εθνικό Σύστημα Υγείας, εν τέλει.

Στο μνημόνιο συνεργασίας, ο διαχειριστής του έργου στη συγκεκριμένη δωρεά και την επιμέρους σύμβαση, είναι μια αστική μη κερδοσκοπική εταιρεία, υπό την επωνυμία «Πρωτοβουλία για την Παιδική Ψυχική Υγεία», που συστάθηκε, προκειμένου να λειτουργήσει ως εγχώριος φορέας της πιλοτικής φάσης διάρκειας πέντε ετών. Κατά την πιλοτική φάση, την επιστημονική εποπτεία του έργου θα φέρει το Child Mind Institute. Πρόκειται για μία MKO – αυτό πρέπει να ξεκαθαριστεί – και ΜΚΟ με έδρα ποια χώρα;

Δεν δίνετε, όμως, καμία πληροφορία, όπως, για παράδειγμα, προσδιορισμός του φορέα, εγκυρότητα, αξιοπιστία, εάν κατέχει διεθνή τεχνογνωσία ή μόνο της χώρας στην οποία ανήκει, εάν υπάρχει διασύνδεση με πανεπιστήμια κ.λπ. και ειδικά, για το έργο που έχει προσφέρει και αυτό το έργο θα αποτελεί μια εγγύηση και για το συγκεκριμένο που πάει να γίνει με τη δωρεά.

Επιπλέον, αυτή η ΑΜΚΕ θα προχωρά σε προσλήψεις προσωπικού, σε μία από κοινού επιλογή με την Παιδοψυχιατρική Κλινική του Πανεπιστημίου Αθηνών. Το προσωπικό θα απασχολείται στο κέντρο αναφοράς, αλλά και στην πανεπιστημιακή κλινική. Με δεδομένο ότι θα απασχολούνται με συμβάσεις έργου και θα πληρώνονται από το συγκεκριμένο πρόγραμμα, μόλις παρέλθει η πενταετία και λήξει το πρόγραμμα τι θα γίνει; Τι θα απογίνει όλο αυτό το έργο και όλοι αυτοί οι άνθρωποι που τα υπηρετούν; Υπάρχει κάποια δέσμευση να παραμείνει μισθοδοτούμενο από το Δημόσιο στα κέντρα αναφοράς ή στην κλινική; Επιπλέον, μας προβληματίζει η αδρανοποίηση των περιφερειακών διοικήσεων τομέων ψυχικής υγείας, που, κατά τη γνώμη μας, θα έπρεπε να συμμετέχουν στη σύναψη μνημονίων συνεργασίας.

Εν κατακλείδι, βλέπουμε ότι επικρατεί η ιδιωτική πρωτοβουλία έναντι του Δημοσίου με ΜΚΟ και ΑΜΚΕ για τις οποίες πρέπει να αναζητήσουμε στο ίντερνετ τα εχέγγυα που τις συνοδεύουν, καθώς και οι ελαστικές σχέσεις εργασίας και το προσωπικό σε κατάσταση «ομηρίας». Σε έναν τόσο ευαίσθητο τομέα όπως η ψυχική υγεία και μάλιστα, των παιδιών και των εφήβων, η ανεπάρκεια των δημόσιων δομών, κοινοτικών και μη, είναι δραματική. Το ίδιο συμβαίνει και με τη στελέχωση με μόνιμο προσωπικό.

Είναι πασιφανές ότι η Κυβέρνηση δεν έχει καμία πρόθεση να εφαρμόσει ένα στρατηγικό σχέδιο για την ψυχική υγεία, αλλά προτιμά την ενίσχυση και την εκχώρηση υπηρεσιών στην ιδιωτική πρωτοβουλία. Προφανώς, με αυτές τις κυβερνητικές πολιτικές, υποβαθμίζεται και η σημασία όλων αυτών των δωρεών και όλα αυτά που μπορούν να γίνουν προς όφελος της δημόσιας υγείας και του Εθνικού Συστήματος Υγείας. Όπως έχουμε τονίσει πάρα πολλές φορές, η υγεία και ειδικά, η ψυχική υγεία, δεν είναι εμπορεύματα. Πρέπει να το δούμε από αυτή την μεριά και πρέπει να είμαστε πάρα πολύ προσεκτικοί στους χειρισμούς, έτσι ώστε να αποφεύγονται τεράστια λάθη που μπορούν να οδηγήσουν την υγεία σε καταστροφή.

Οπότε, ας σκεφτούμε λίγο, μέσα από τις κυβερνητικές πολιτικές τι προσπαθεί να κάνει η Κυβέρνηση και εμείς ως «Νέα Αριστερά» είμαστε εδώ, διατεθειμένοι να στηρίξουμε τις καλές προσπάθειες, αλλά είμαστε αντίθετοι σε όλα τα υπόλοιπα που προσπαθεί να περάσει η Κυβέρνηση, ιδιωτικοποιώντας το καθετί στον τομέα της υγείας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε συνάδελφε, ήθελα να σας ρωτήσω τι ψηφίζετε.

**ΦΕΡΧΑΤ ΟΖΓΚΙΟΥΡ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Διατηρούμε επιφύλαξη για την Ολομέλεια, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :** Ωραία, με επιφύλαξη. Ευχαριστώ.

Το λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Νικόλαος Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «**[**ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"**](https://www.hellenicparliament.gr/Vouleftes/Ana-Koinovouleftiki-Omada/?partyId=9e275abe-1371-4c1c-8fa5-b0340109fbae)**»):** Ευχόμαστε κάθε καλό στα καινούργια σας καθήκοντα, κύριε Πρόεδρε. Επειδή είναι σήμερα και ο Υπουργός, μας έχει και την τιμή να βρίσκεται μαζί μας, εγώ θα εισηγηθώ στο Κίνημά μας σήμερα που θα έχει κοινοβουλευτική ομάδα, να λέμε σε όλα τα νομοσχέδια του Υγείας «όχι». Ο λόγος είναι, στην τελευταία ερώτηση που έκανα σχετικά με ένα εμβόλιο της AstraZeneca, ακούστηκαν πρωτοφανή ψεύδη. Δηλαδή, επιστημονικά επικαλέστηκαν την επιστημονική εγκυρότητα της Wikipedia και την παγκόσμια, μάλιστα, βιβλιογραφία. Να γελάς και να κλαις. Το συγκεκριμένο εμβόλιο, θέλω να ενημερώσω τον ελληνικό λαό, ότι είναι η επιτομή του γονιδιακού εμβολίου. Απλώς, το γονίδιο είναι πακεταρισμένο σε ένα γενετικά τροποποιημένο ιό χιμπατζή.

Δεύτερο ψέμα που ακούστηκε στον ελληνικό λαό, ήταν ότι οι επιπλοκές ενός εμβολίου διαρκούν, «ό,τι έγινε, έγινε», λέει, «2-3 χρόνια». Λάθος. Έχουμε επιπλοκές. Ας επικαλεστώ και εγώ βιβλιογραφία – δε ξέρω ποια παγκόσμια βιβλιογραφία επικαλείστε – που έχουμε περιπτώσεις που έγιναν μετά από 10, 20, 30 χρόνια, ακόμα και στην επόμενη γενιά. Αναφέρω κλασικά, το παράδειγμα της θαλιδομίδης και δείτε τι είναι, για να μην τρώω το χρόνο σας. Είναι γυναίκες που έκαναν παιδιά με φωκομέλεια, δηλαδή με ατροφικά χεράκια και ποδαράκια. Τα παιδιά υπάρχουν ακόμα, κυκλοφορούν. Είναι μια άλλη περίπτωση ενός γεσταγόνου, που όταν το πήραν οι γυναίκες τα παιδιά που προήλθαν από αυτές τις γυναίκες παρουσίασαν τα θηλυκά, οι γυναίκες δηλαδή, παρουσίαζαν καρκίνωμα στον τράχηλο της μήτρας ακόμα και απ’ την εφηβεία τους. Οπότε, οι 2, 3 μήνες και αυτά που λένε είναι ιστορίες για «καραφλά αρκούδια».

Ακόμη, η Παγκόσμια Οργάνωση Υγείας, αναγκάστηκε να αλλάξει τον ορισμό του εμβολίου, για να συμπεριληφθούν αυτά τα εμβόλια ως εμβόλια, και ακόμη οι τρεις όροι, οι αναγκαίες συνθήκες που ξέρει ακόμα και ένας πρωτοετής φοιτητής της ιατρικής, είναι ότι πρέπει ένα εμβόλιο για να δοθεί στην αγορά, να έχουν γίνει μελέτες σε όλα τους το κλινικά στάδια. Δεύτερον, να είναι αποτελεσματικά, δηλαδή να το κάνεις και να εξαφανίζει στη νόσο ή να εμφανίζεται αραιά και πού. Πού είναι η ευλογιά, πού είναι η πολιομυελίτιδα, πού είναι η ερυθρά και όλα αυτά. Άλλα έχουν εξαφανιστεί, άλλα δεν υπάρχουν. Τέλος, είναι να μην έχουν παρενέργειες.

Μπορεί να ισχυριστούμε μία από αυτές τις αναγκαίες συνθήκες ότι παρουσιάστηκαν σε αυτά τα εμβόλια, που μας είπε η σπουδαία τεχνολογία mRNA; Είναι γνωστή. Εμείς οι γιατροί την ξέρουμε, αλλά δεν πήρε έγκριση, ούτε για τους καρκινοπαθείς τελικού σταδίου και εδώ η καλή μας η Κυβέρνηση, υποχρέωσε ακόμα και στα παιδιά και στους εφήβους, που η θνητότητα της νόσου του κορωνοϊού, είναι, μετρήστε μηδενικά, 0,0003%. Τα συμπεράσματα δικά σας. Για αυτό σας λέω, ότι θα εισηγηθώ να λέμε όχι, μέχρι κάποιος να αισθανθεί ότι πρέπει πλέον να μιλάμε σοβαρά σε αυτό εδώ το βήμα και όχι να λέμε ακατάσχετες επιστημονικές ανακρίβειες και να επικαλούμαστε δήθεν και τη διεθνή βιβλιογραφία.

Τώρα, στο παρόν νομοσχέδιο, η πρωτοβουλία αυτή, του Ιδρύματος «Σταύρος Νιάρχος», πραγματικά μας συγκινεί και ελπίζουμε να γίνει παράδειγμα προς μίμηση και σε άλλους μεγιστάνες του πλούτου στην Ελλάδα.

Είναι πραγματικά συγκινητική. Πέρασαν αγαπητοί μου συνάδελφοι εκατοντάδες χιλιάδες μεγιστάνες του πλούτου στο διάβα των αιώνων από αυτόν τον ιερό τόπο της Ελλάδας. Τους θυμάται κανείς; Ποιος δεν θυμάται ένα Ζάππα και έναν Αβέρωφ ή έναν Βαρβάκη. Όταν άνοιξαν οι διαθήκες αυτών των ανθρώπων έκλαιγε όλη η Ελλάδα, από τον Έβρο μέχρι την Κρήτη και κάνανε προσευχές για να συνοδεύσουν τις ψυχές τους. Για αυτό είναι προς τη σωστή κατεύθυνση για αυτές οι δωρεές και ευχόμαστε εμείς, το Ίδρυμα, αλλά και οι κληρονόμοι, καθώς και όσοι ασχολούνται με αυτό να μακροημερεύσουν, ώστε να βοηθήσουν τη χώρα.

Αυτό είναι πολύ σημαντικό, διότι η χώρα μας είναι φτωχή. Μετά τις αθλιότητες των μνημονίων που επέβαλαν οι μνημονιακές Κυβερνήσεις, έχουμε πάρα πολύ ανάγκη από τους μεγιστάνες, από τους πλουσίους, να δουν με αγάπη τον ελληνικό λαό, με αγάπη τα παιδιά, με αγάπη την Ελληνίδα και τον Έλληνα και να τον βοηθήσουν. Είναι πολύ σημαντικό για αυτό εμείς σαν «ΝΙΚΗ» το επικροτούμε και το ευχόμαστε και για τους υπόλοιπους.

Πιο ειδικά τώρα, οι απαιτήσεις στην ψυχική υγεία, κυρίως στα παιδιά, δυστυχώς αυξάνονται. Με την οικονομική καταστροφή του τόπου, οι οικογένειες κλονίζονται. Το δημόσιο σύστημα αδυνατεί να ανταποκριθεί λόγω της φοβερής υποβάθμισης των κοινωνικών δομών και υπηρεσιών, ενώ οι κοινωνικές δομές που θα έπρεπε να λειτουργούν υποστηρικτικά. Όσες λειτουργούν δυσκολεύονται να φιλοξενήσουν περιστατικά παιδιών με ψυχικές διαταραχές. Αυτά, τα ξέρουν οι ψυχίατροι, καθώς πρέπει να απομακρυνθούν από το περιβάλλον τους και είναι η μοναδική τους θεραπεία αυτή.

Ειδικά στο νοσοκομείο «Αγία Σοφία» πριν από ένα μήνα είχαν σταματήσει τα τακτικά χειρουργεία. Υπήρχαν 3.000 παιδιά στη λίστα αναμονής. Ξέρετε τι σημαίνει αυτό αγαπητοί μου για ένα Έθνος; Το παιδί είναι κάτι το πολύ δυναμικό. Αναπτύσσεται γρήγορα και όταν διαγνωστεί με μια αχαλασία οισοφάγου ή με μια ατρησία οισοφάγου δεν μπορεί να περιμένει και εδώ μιλάμε για 1,5 έως 2 χρόνια αναμονής. Δηλαδή, το βρέφος θα γίνει δύο χρονών μέχρι να χειρουργηθεί. Ξέρετε τι κόστος έχει αυτό; Πως θα το βλέπει ο μπαμπάς του, η μάνα του, τα αδέρφια του, οι παππούδες του; Αυτό είναι φοβερό πράγμα.

Αυτό το νοσοκομείο έχει τεράστια αναμονή και μάλιστα τα τακτικά χειρουργεία σταμάτησαν, διότι υπάρχουν φοβερές ελλείψεις του προσωπικού. Αν δεν ακούσουμε σε αυτή τη χώρα να δίδονται πόροι, αν δεν ακούσουμε να γίνονται προσλήψεις, μην περιμένετε. «Άλλα λόγια να αγαπιόμαστε». Είναι τραγικά υποστελεχωμένο. Επίσης και στο Παιδοψυχιατρικό υπάρχουν ελλείψεις, σε παιδοψυχίατρους. Τα τελευταία χρόνια υπάρχει μεγάλη αύξηση των περιστατικών που προσέρχονται στο νοσοκομείο για αξιολόγηση ή για νοσηλεία, την ώρα που η κλινική έχει αποδυναμωθεί επικίνδυνα, καθώς οι γιατροί έχουν μειωθεί σημαντικά, με ό,τι αυτό συνεπάγεται.

Είναι μεγάλη ανάγκη η Πολιτεία να ενισχύσει το μόνιμο προσωπικό. Επίσης, τι θα γίνει μετά αυτό το πρόγραμμα, καθώς το είπαν και άλλοι συνάδελφοι. Θα γίνουν μόνιμες προσλήψεις, θα γίνουν μόνιμες προσλήψεις συναδέλφων, γιατρών και νοσηλευτών με βιώσιμο μισθολόγιο; Οι υγειονομικοί, οι στρατιωτικοί δεν μπορούν να επιβιώσουν, όπως και άλλοι. Η ανακατασκευή και η ανακαίνιση του υφιστάμενου κτιρίου του νοσοκομείου είναι πολύ σημαντική, όμως δεν επαρκεί.

Στη χώρα μας το Δημόσιο Σύστημα Υγείας πάσχει. Τα δεδομένα καταδεικνύουν ότι η χώρα μας δεν έχει συμπεριλάβει την παιδική προστασία στις προτεραιότητές της, καθώς εδώ παιδιά δεν έχουμε, όχι να τα προστατεύσουμε κιόλας. Έχουν γίνει είδος προς εξαφάνιση, 140.000 θάνατοι, 70.000 γεννήσεις. Αν ένας έχει ένα κοπάδι ζώων και δει αυτά τα νούμερα θα σου πει ότι οδηγούμαστε σε «ιστορική ευθανασία». Για αυτό είναι επιτακτικό να γίνουν ριζικές αλλαγές πρέπει να το κινητοποιήσουμε με όλα τα αναγκαία μέσα προς την κατεύθυνση αυτή. Είναι αναμφίβολη η πρωτοβουλία του Ιδρύματος, ωστόσο η επιτυχής λειτουργία του προγράμματος αυτού εξαρτάται, εν πολλοίς, από το έμψυχο υλικό και κυρίως από τους γιατρούς, τους νοσηλευτές, τους ψυχιάτρους, τους ψυχολόγους και άλλους.

Οι νέες υποδομές θα πρέπει να επανδρωθούν με γιατρούς και νοσηλευτικό προσωπικό πλήρους και αποκλειστικής απασχόλησης, για να υπάρχει αφοσίωση στο έργο τους. Επιπρόσθετα, θα πρέπει να υπάρχει μια ουσιαστική στήριξη, πέρα από την παροχή ψυχιατρικής φροντίδας εντός του νοσοκομείου, είναι απαραίτητο να γίνονται παρεμβάσεις από ειδικούς ή από μια διεπιστημονική ομάδα από διάφορες ειδικότητες. Η παρακολούθηση είναι πολύ σημαντική από τους ψυχιάτρους. Το ξέρουν καλά αυτό. Γίνεται σοβαρή δουλειά στο νοσοκομείο, αλλά μετά πρέπει το περιστατικό να διοχετευτεί στην κοινότητα.

Η κοινότητα, πρέπει να βρει τρόπους να επουλώσει η ίδια τις πληγές της. Για αυτό πρέπει οι δομές της Πρωτοβάθμιας Φροντίδας Υγείας να είναι πρώτη προτεραιότητα του Υπουργού και των Υπουργών. Η διασύνδεση αυτή γινόταν παλιά, όμως τα τελευταία χρόνια έχει σταματήσει, καθώς οι περιφερειακές δομές κλείνουν η μία μετά την άλλη ή έχουν συρρικνωθεί και είναι υποστελεχωμένες από έμψυχο υλικό. Τα κτίρια, αν και είναι σε κατάσταση πολύ άσχημη, υπάρχουν. Άνθρωποι δεν υπάρχουν. Ευχαριστώ πολύ.

Στο σημείο αυτό έγινε β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία – Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα - Μαρία, Μονογυιού Αικατερίνη, Μπαραλιάκος Ξενοφών (Φώντας), Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σαλμάς Μάριος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Σταρακά Χριστίνα, Τσίμαρης Ιωάννης, Μεταξάς Βασίλειος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Βρεττός Νικόλαος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδων, Χαλκιάς Αθανάσιος και Χουρδάκης Μιχαήλ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τη θέση σας θα θέλαμε. Θέλετε να την διατυπώσετε τώρα ή στο τέλος της συνεδρίασης;

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Το είπα και στην αρχή. Θα συνεδριάσει η Κοινοβουλευτική Ομάδα. Εγώ θα έλεγα όχι, μέχρι να έρθουν εκείνα τα πρώτα που σας είπα. Παρόλο που σας είπα ότι είναι προς τη σωστή κατεύθυνση, αλλά πρέπει να ξυπνήσουμε κάποια στιγμή, να μπαίνουν τα πράγματα ορθολογικά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Παπαδόπουλε, πρέπει σήμερα στη λήξη της συνεδρίασης να τοποθετηθείτε.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Με επιφύλαξη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Με επιφύλαξη, ευχαριστώ. Τον λόγο έχει ο κύριος Σπυρίδων Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Αφού σας ευχηθώ πρώτα καλή θητεία κύριε Πρόεδρε, κύριε Υπουργέ, ευπρόσδεκτες είναι πάντα οι δωρεές, όπως έγιναν και στο παρελθόν, αλλά εδώ δεν πρόκειται για μια διεθνή σύμβαση που μπορεί να καλύπτεται κάτω από μία μόνο συνεδρίαση. Εμείς στην «Πλεύση Ελευθερίας» θεωρούμε ότι κανονικά θα έπρεπε να ακουστούν και κάποιοι φορείς. Το ερώτημα που τίθεται επί της αρχής είναι αν η δωρεά αυτή καλύπτει πραγματικές ανάγκες; Για ποιο λόγο, δεν έχουν καν αναφερθεί ως τώρα ελλείψεις σε κάποια σχετική έκθεση και για ποιο λόγο δεν έχουν ήδη προϋπολογιστεί και καλυφθεί από το Κράτος; Για ποιο λόγο επιλέγεται η Αθήνα και δεν ενισχύεται η Περιφέρεια, που σήμερα, παραδείγματος χάριν, ένας ολόκληρος νομός στο νησί του Πρωθυπουργού, έχει μόνο έναν παιδοψυχίατρο;

Επίσης, προσθήκες με στυλό επί της πρώτης σελίδας δείχνουν μια κάποια προχειρότητα και προαναγγέλλουν ότι το Ελληνικό Δημόσιο δεν έχει δώσει τη βαρύτητα που οφείλει σε μια τέτοια δωρεά. Η όποια σοβαρότητα πρέπει να είναι μέγιστη όταν αφορά σε δωρεά για τη δημόσια υγεία.

Τώρα, στο άρθρο 2, στο πλαίσιο της υλοποίησης της δωρεάς του έργου 12, το Ελληνικό Δημόσιο διά του Υπουργείου Υγείας και το νοσοκομείο Παίδων «Η Αγία Σοφία», αναλαμβάνουν τις ακόλουθες υποχρεώσεις. Μετά την ολοκλήρωση και οριστική παράδοση του έργου 12, το νοσοκομείο Παίδων «Η Αγία Σοφία» δεσμεύεται ότι θα αναλάβει εξ ολοκλήρου με ιδίους πόρους την ορθή συντήρηση του κτιρίου και του περιβάλλοντος χώρου και την ασφάλεια και τη φύλαξή του, διατηρώντας το σε άριστη κατάσταση προς χρήση σύμφωνα με τον σκοπό του έργου.

Εύλογες απορίες, όμως, μας δημιουργούνται. Δεν υπάρχει σχετική πρόβλεψη στον προϋπολογισμό του νοσοκομείου. Δεν υπάρχει αναφορά από πού θα τους αντλεί αυτούς τους πόρους. Άραγε υπάρχει επαρκής χώρος για το έργο ή στερείται αναγκαστικά χώρος που χρησιμοποιούνταν ήδη για άλλες λειτουργίες του νοσοκομείου;

Παράλληλα, μετά την ολοκλήρωση και οριστική παράδοση του έργου 12, το Ελληνικό Δημόσιο δεσμεύεται ότι θα αναλάβει εξ ολοκλήρου με ιδίους πόρους τη συνέχιση της λειτουργίας του Κέντρου Αναφοράς Αθήνας, μέσω της Παιδοψυχιατρικής κλινικής του νοσοκομείου, διατηρώντας τον πρωτεύοντα ρόλο του ως κέντρου σχεδιασμού, διάδοσης και υλοποίησης βασικών και εξειδικευμένων εκπαιδεύσεων σε ζητήματα ψυχικής υγείας και παιδικής προστασίας.

Δεν υπάρχει σχετική πρόβλεψη, όμως, στον Προϋπολογισμό δεν υπάρχει αναφορά από πού θα αντλήσει πόρους δεδομένης της υποστελέχωσης των παιδοψυχιατρικών κλινικών όπως γίνεται στο Ηράκλειο Κρήτης. Τι συμβαίνει εκεί; Έχουμε σφοδρές και αλυσιδωτές αντιδράσεις, που εκδηλώνονται αναφορικά με το οριστικό «λουκέτο» που, όπως φαίνεται, μπαίνει στην παιδοψυχιατρική κλινική του Πανεπιστημιακού Νοσοκομείου Ηρακλείου, παρά τις δεσμεύσεις εκ μέρους αρμοδίων πολιτικών προϊσταμένων.

Βεβαίως, η είδηση αυτή δεν ήρθε σαν «κεραυνός εν αιθρία», είχε γνωστοποιηθεί η παραίτηση του ενός από τους δύο παιδοψυχίατρους που είχαν απομείνει στην κλινική, με ό,τι αυτό μπορεί να συνεπάγεται για την απρόσκοπτη λειτουργία της. Όπως όλα δείχνουν, η παραίτηση του γιατρού, κ. Σαμιωτάκη, ήρθε ως η τελευταία πράξη μιας πορείας που αποτυπώνει βήμα - βήμα, αυτή τη δραματική κατάσταση και ένα «μπαλάκι» ευθυνών που πάει από χέρια σε χέρια, όμως καταλήγει ως πρόβλημα για τους ασθενείς και στη συγκεκριμένη περίπτωση, για μικρά παιδιά που, με βάση την κατάσταση των παροχών ψυχικής υγείας στο νησί, μάλλον οδηγούνται στον ιδιωτικό τομέα.

Το κλείσιμο της παιδοψυχιατρικής κλινικής επιφέρει σοβαρές συνέπειες στην υγεία των παιδιών και των οικογενειών τους, καθώς κλείνει η μοναδική δημόσια παιδοψυχιατρική κλινική, που πλέον θα λειτουργεί σαν εξωτερικό ιατρείο. Μένει με αυτό τον τρόπο η Κρήτη και όλο το Νότιο Αιγαίο χωρίς δημόσια παιδοψυχιατρική κλινική, παρά τις συνεχείς προειδοποιήσεις του Σωματείου ΠΑΓΝΗ.

Όσον αφορά τη Σύμβαση αυτή, που ακολουθεί τις αρχές της Σύμβασης του 2018 και διέπεται από αυτές, κάθε διαφορά μεταξύ των συμβαλλομένων μερών που απορρέει από ή σχετίζεται με την παρούσα Σύμβαση και δεν μπορεί να διευθετηθεί φιλικά εντός 40 ημερών από την ημέρα κατά την οποία το ένα από τα συμβαλλόμενα μέρη υποβάλλει σχετικό αίτημα στο άλλο, θα επιλύεται αποκλειστικά και οριστικά με διαιτησία. Τόπος διεξαγωγής της διαιτησίας θα είναι το Λονδίνο και η διαιτησία θα διεξάγεται στην αγγλική γλώσσα. Γιατί υπάρχει, άραγε, τόση δυσπιστία για την ελληνική δικαιοσύνη και επιλέγεται το Λονδίνο και η αγγλική γλώσσα; Με τη Συμφωνία αυτή το Δημόσιο αναγνωρίζει ότι η ελληνική δικαιοσύνη δεν επαρκεί για να κρίνει ούτε μία σύμβαση αξίας 500.000 ευρώ; Άραγε τι λένε για αυτήν την αντιμετώπιση οι Έλληνες δικαστές;

Όσον αφορά στη λύση της Σύμβασης, η Σύμβαση λύεται από το Ίδρυμα στις ακόλουθες περιπτώσεις. Αν το σύνολο ή μέρος των έργων του χρησιμοποιηθούν για χρήση σε άλλες από αυτές για τις οποίες προορίζονται ή αν το Ελληνικό Δημόσιο παραβαίνει συστηματικά ή ουσιωδώς τους όρους συντήρησης και λειτουργίας των έργων, οι οποίοι θα περιλαμβάνονται στους γενικούς όρους συντήρησης εκάστου έργου που θα παραδώσει το ίδρυμα στο Ελληνικό Δημόσιο ή αν ο εξοπλισμός δεν χρησιμοποιηθεί σύμφωνα με το σκοπό του ή αν το Ελληνικό Δημόσιο δεν αναλάβει τις υποχρεώσεις του σχετικά με την υιοθέτηση και υλοποίηση των εκπαιδευτικών προγραμμάτων, όπως αυτές θα ορίζονται στις επιμέρους συμβάσεις.

Σύμφωνα με το άρθρο 2 της υπό ψήφιση Σύμβασης, το Ελληνικό Δημόσιο και το νοσοκομείο είναι υπεύθυνα για τη συντήρηση και λειτουργία τόσο των χώρων του κτιρίου, όσο και του προγράμματος. Σήμερα, όμως, όλη η υγεία είναι υποχρηματοδοτούμενη. Ποια μέτρα έχει λάβει το Ελληνικό Δημόσιο, ώστε να διασφαλίσει τη συντήρηση και τη λειτουργία τους; Έχει εκπονηθεί μελέτη για την ενσωμάτωση στη λειτουργία της ήδη υπάρχουσας παιδοψυχιατρικής κλινικής; Έχουν εξασφαλιστεί ανάλογοι πόροι; Οι δημόσιες υπηρεσίες ψυχικής υγείας, η ανάπτυξη και ο εκσυγχρονισμός τους, δεν μπορεί να εξαρτώνται μόνο από τη φιλανθρωπία, τον εθελοντισμό και την ιδιωτική διάθεση προσφοράς.

Απεναντίας, θα πρέπει να χρηματοδοτούνται από τον κρατικό προϋπολογισμό και να λειτουργούν με μόνιμο προσωπικό πλήρους απασχόλησης και οι εκάστοτε δωρεές να συμπληρώνουν το έργο τους και όχι να είναι απαραίτητες για τις βασικές λειτουργίες τους. Σήμερα, μάλιστα, που έρχεται προς ψήφιση αυτή η δωρεά, που είναι παράδειγμα προς μίμηση, ταυτόχρονα, αποτελεί μεγάλη πρόκληση για τους χιλιάδες εργαζόμενους στην ψυχική υγεία που απέργησαν χθες και αποτελεί ειρωνεία στη συναυλία διαμαρτυρίας που οργανώνεται σήμερα, ειδικά για την άσχημη κατάσταση των υπηρεσιών ψυχικής υγείας και των ελλείψεων στην αντιμετώπιση των εξαρτήσεων, που αντί να επιλύονται, ενισχύονται με το νομοσχέδιο για την ψυχική υγεία που επεξεργάζεται η Κυβέρνηση και θα το φέρει σε λίγο στη διαβούλευση.

Επανερχόμενοι στην κύρωση της δωρεάς, στο μνημόνιο συνεργασίας, σελίδα 14, αναγράφεται, ότι με το παρόν μνημόνιο η κλινική αναλαμβάνει να αναζητήσει κατάλληλους έως τρεις επαγγελματίες με ειδίκευση σε ζητήματα ψυχικής υγείας, ψυχοκοινωνικής στήριξης ή και ειδικής εκπαίδευσης παιδιών και εφήβων, προς στελέχωση της ομάδας του Κέντρου Αναφοράς Αθήνας, το οποίο θα συσταθεί στο πλαίσιο της κλινικής και σύμφωνα με τις ανάγκες της τοπικής κοινότητας. Δεύτερον, να αξιολογήσει από κοινού με το διαχειριστή του έργου τους προτεινόμενους επαγγελματίες που θα στελεχώσουν την ως άνω αναφερόμενη ομάδα. Τρίτον, να εποπτεύει επιστημονικά και κλινικά τους ανωτέρω επαγγελματίες.

Ποια είναι τα κριτήρια που πρέπει να έχουν αυτοί οι επαγγελματίες; Γιατί δεν αναγράφεται τι ειδικότητα και τι βαθμό τίτλου σπουδών, μεταπτυχιακά και εμπειρία πρέπει να κατέχουν; Από πού θα μισθοδοτούνται και τι ύψους αποδοχές θα λαμβάνουν; Υπάρχει πρόβλεψη για τη μισθοδοσία τους μετά τη λήξη του προγράμματος; Οι τρεις επαγγελματίες που θα προσληφθούν για τη λειτουργία του προγράμματος θα παραμείνουν και μετά στην κλινική; Εάν η απάντηση στα δύο ως άνω ερωτήματα είναι καταφατική, για ποιο λόγο δεν έχουν προκηρυχθεί ήδη αυτές οι θέσεις;

Γενικά, αυτό που μας προβληματίζει και στην «ΠΛΕΥΣΗ ΕΛΕΥΘΕΡΙΑΣ», είναι ότι, ενώ αναζητούνται λύσεις στις ευπρόσδεκτες δωρεές, το Κράτος έχει ουσιαστικά προβλήματα σε όλη την επικράτεια, αφού δεν μπορούν να στελεχωθούν ιατρεία και μονάδες σε χώρους εκτός κέντρου, όπως παραδείγματος χάριν στα νησιά, όπου οι χαμηλοί μισθοί των ιατρών μαζί με την κρίση στέγης και την ανεξέλεγκτη άνοδο του Airbnb και στα νησιά, τους αναγκάζουν να μην θέλουν να εγκατασταθούν σε αυτούς τους τόπους.

Σοβαρές ελλείψεις παντού, όπως πρόσφατα στο νοσοκομείο Παίδων «Η Αγία Σοφία», όπου τα κενά στις θέσεις αναισθησιολόγων δημιούργησαν σοβαρότατα προβλήματα. Να σημειωθεί ότι οι αμοιβές των αναισθησιολόγων στον ιδιωτικό τομέα είναι τριπλάσιες από το Δημόσιο, γεγονός που το στρέφει προς τα εκεί. Όμως, για πόσο ο απλός αυτός λαός θα μπορεί να πληρώνει τα πάντα στον ιδιωτικό τομέα όταν του παρακρατούνται από τον μισθό του μηνιαίως τα απαραίτητα για να έχει, όπως αρμόζει σε ένα πολιτισμένο Κράτος, ευπρεπή δημόσια υγεία;

Η επικεφαλής της «Πλεύσης Ελευθερίας», κυρία Ζωή Κωνσταντοπούλου, η οποία πρόσφατα επισκέφθηκε το Κρατικό Νικαίας και άλλες μονάδες, είδε ιδίοις όμμασι την κάκιστη κατάσταση που επικρατεί εκεί και πραγματικά είδε εικόνες ντροπής που κυριαρχούν σε κάποια νοσοκομεία μας. Για τους λόγους αυτούς, επιφυλασσόμαστε για την ψήφο μας. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον Ειδικό Αγορητή της Κοινοβουλευτικής Ομάδας της «ΠΛΕΥΣΗΣ ΕΛΕΥΘΕΡΙΑΣ».

Το λόγο τώρα έχει ο Ειδικός Αγορητής της Κοινοβουλευτικής Ομάδας «ΣΠΑΡΤΙΑΤΕΣ», ο κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Σας ευχαριστώ πάρα πολύ κύριε Πρόεδρε. Να σας ευχηθώ και εγώ από τη δική μου πλευρά συγχαρητήρια για την εκλογή σας και καλή δύναμη στο έργο σας.

Κύριε Υπουργέ, κυρίες και κύριοι συνάδελφοι, πρόκειται για ένα θετικό σχέδιο νόμου που αφορά την κύρωση της σύμβασης δωρεάς του έργου 12 που αφορά μελέτη, ανακατασκευή, ανακαίνιση και εξοπλισμό κτιρίου του νοσοκομείου Παίδων Αγία Σοφία προκειμένου να υλοποιηθεί και να στεγαστεί το έργο 11. Το έργο 11, του οποίου την υποδομή στηρίζει το έργο 12, αφορά τη λειτουργία πενταετούς επιστημονικού προγράμματος για την ενίσχυση του τομέα ψυχικής υγείας παιδιών και εφήβων στην Ελλάδα, όπως αυτή έχει κυρωθεί με τον ν.5015/2023. Διασφαλίζει την ποιότητα της παρεχόμενης φροντίδας στις δημόσιες δομές ψυχικής υγείας, με τη λειτουργία Κέντρου Αναφοράς στο νοσοκομείο Παίδων «Η Αγία Σοφία» για την ψυχική υγεία παιδιών και εφήβων στην Ελλάδα.

Επειδή αναφέρθηκαν πάρα πολλοί συνάδελφοι στις λεπτομέρειες, δεν χρειάζεται να επαναλάβω και εγώ. Αυτά τα οποία θέλω να πω και θεωρώ ότι είναι σημαντικό, είναι ότι η συνεισφορά αυτή είναι μια σημαντική συνεισφορά του Κοινωφελούς Ιδρύματος «Σταύρος Νιάρχος» για την ψυχική υγεία των παιδιών και των εφήβων που σχεδόν είναι ανύπαρκτη στη χώρα μας. Επειδή αναφέρθηκε και από κάποιον συνάδελφο αν θα προτιμούσαμε να έχουμε ένα ελληνικό ίδρυμα που να ενισχύει και όχι αυτό της Νέας Υόρκης, να αναφέρω ότι το Ίδρυμα «Σταύρος Νιάρχος» έχει έναν προϋπολογισμό άνω του ενός δισεκατομμυρίου δολαρίων, η οποία περιλαμβάνει περισσότερες από 60 δωρεές και αποσκοπώντας στην επέκταση της πρόσβασης στις υπηρεσίες υγείας για περίθαλψη για όλους. Μια προσπάθεια που είναι αξιέπαινη και που τιμά τη χώρα μας, αφού πραγματοποιείται από ένα ελληνικό ίδρυμα.

Το εν λόγω έργο αφορά παιδιά, εφήβους, επαγγελματίες ψυχικής υγείας στο νοσοκομείο Παίδων «Η ηηΑγία Σοφία», το Ελληνικό Δημόσιο, το Υπουργείο Υγείας, το Κοινωφελές Ίδρυμα «Σταύρος Νιάρχος», την ανώνυμη εταιρεία ειδικού σκοπού με την επωνυμία «Πρωτοβουλία για την Υγεία» χρηματοδοτούμενη και αυτή από το Ίδρυμα «Σταύρος Νιάρχος», την αστική μη κερδοσκοπική εταιρεία με την επωνυμία «Πρωτοβουλία για την Παιδική Ψυχική Υγεία» και το Ινστιτούτο Ψυχικής Υγείας «Child Mind Institute» με έδρα τη Νέα Υόρκη. Το εν λόγω Ινστιτούτο είναι επίσης μη κερδοσκοπικό, με μεγάλο χορηγό και πάλι το Ίδρυμα «Σταύρος Νιάρχος».

Τελικά, σε όλη αυτή την κίνηση, το Ίδρυμα «Σταύρος Νιάρχος» προσέρχεται ως μεγάλος υποστηρικτής και χορηγός, αφού έχει πάρει πολύ σοβαρά το θέμα της ψυχικής υγείας των νέων. Η ψυχική υγεία των νέων παιδιών και των εφήβων είναι εξίσου σημαντική με τη σωματική τους υγεία και η έγκαιρη αναγνώριση και αντιμετώπιση των προβλημάτων ψυχικής υγείας είναι κρίσιμη για την ανάπτυξη, την ευημερία και τη μετέπειτα ζωή των νέων. Το εν λόγω νομοσχέδιο πιστεύουμε ότι θα συμβάλει θετικά στην αντιμετώπιση των προβλημάτων αυτών.

Ας δούμε τα πιο συχνά προβλήματα ψυχικής υγείας σε παιδιά και εφήβους τα οποία χρήζουν άμεσης αντιμετώπισης και βοήθειας, για να αντιληφθούμε τη χρησιμότητα του προτεινόμενου σχεδίου νόμου. Είναι οι διαταραχές άγχους, είναι η κατάθλιψη, που είναι μια πολύ σοβαρότατη πάθηση, είναι η διαταραχή ελλειμματικής προσοχής και υπερκινητικότητας, ΔΕΠΥ, οι διαταραχές διαγωγής, οι οποίες περιλαμβάνουν αντικοινωνική συμπεριφορά, επιθετικότητα, παραβατικότητα και πρόκληση προβλημάτων στο σχολείο ή στο σπίτι και δυστυχώς έχουμε παρατηρήσει τέτοια φαινόμενα στην κοινωνία μας. είναι οι διατροφικές διαταραχές, οι ψυχωσικές διαταραχές, όπως σχιζοφρένεια, που εκδηλώνεται με λάθος αντίληψη της πραγματικότητας, ο αυτοκτονικός ιδεασμός.

Τέλος, με αυτές τις ενδεικτικές περιγραφές, αντιλαμβανόμαστε όλοι τη σοβαρότητα των προβλημάτων ψυχικής υγείας στους νέους και την ανάγκη για την άμεση και αποτελεσματική αντιμετώπισή τους. Με τη σημαντική συνεισφορά του Ιδρύματος Σταύρος Νιάρχος, πιστεύουμε, ότι θα τεθούν οι βάσεις για την αντιμετώπιση των παραπάνω σοβαρών ψυχικών νοσημάτων.

Επ’ ευκαιρίας του κ. Υπουργού εδώ – νομίζω ότι τα γνωρίζει πολύ καλά αυτά που θα πω ο κ. Υπουργός – θέλω να μιλήσω για τις ελλείψεις προσωπικού σε όλη τη χώρα. Μάλιστα, είχα καταθέσει στον κ. Υπουργό μία Ερώτηση για το Ογκολογικό Τμήμα του Νοσοκομείου Καλαμάτας και προς τιμήν του μου απέδειξε ότι έχει κάνει όλες τις απαραίτητες ενέργειες για να στελεχωθεί. Όμως, αντιμετωπίζουμε ένα πάρα πολύ σοβαρό ζήτημα και νομίζω αυτό πρέπει να το συζητήσουμε όλοι μαζί και να βρούμε μία λύση, γιατί δεν δέχονται οι γιατροί να καλύψουν, ενώ προκηρύσσονται θέσεις, αυτές τις θέσεις.

Έχω πει από το βήμα της Ολομέλειας πάρα πολλές φορές και αναφέρθηκε και από εκλεκτούς συναδέλφους, το πρόβλημα στέγασης, το πρόβλημα των μισθών, γιατί το υπάρχον νοσηλευτικό και ιατρικό προσωπικό της χώρας έχει εξαθλιωθεί και είναι στα όριά του. δεν είναι καθόλου εικόνες προς τιμήν της χώρας μας αυτές που βλέπουμε καθημερινά στα ελληνικά νοσοκομεία.

Ενώ βλέπουμε από τη μία το Υπουργείο Υγείας και προσωπικά ο κ. Υπουργός, να κάνει ό,τι περνάει από το χέρι του να το αντιμετωπίσει, δεν μπορεί να βρεθεί μία λύση. Δεν μπορούμε, όμως, να συνεχίσουμε έτσι. Πρέπει να παρέχουμε στους πολίτες μας ό,τι είναι δυνατόν καλύτερο, να έχουν μία πρόσβαση στην υγεία, την οποία έχουν πληρώσει και πληρώνουν καθημερινά με τους φόρους τους, να έχουν ένα επίπεδο. Δεν είναι δυνατόν να στριμώχνονται σε ράντζα ή να πηγαίνουν μέσα στο νοσοκομείο και να τους κοιτάζουν μετά από 5, 7 και 10 ώρες. Δεν ευθύνονται οι γιατροί, ούτε το νοσηλευτικό προσωπικό. Πρέπει να κάτσουμε διακομματικά όλοι μαζί και να βρούμε λύση, πώς θα στελεχωθούν αυτά τα νοσοκομεία και πώς θα δώσουμε στους πολίτες μας την αξιοπρέπεια που τους αξίζει. Σας ευχαριστώ πάρα πολύ. Για το νομοσχέδιο είμαστε υπέρ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Πολάκης.

**ΠΑΥΛΟΣ ΠΟΛΑΚΗΣ:** Κύριε Πρόεδρε, πρώτον, όσον αφορά το νομοσχέδιο, εγώ θέλω να διατυπώσω μερικά ερωτήματα. Από όσο είδα, στο Ταμείο Ανάκαμψης έχουν ενταχθεί έργα για την ψυχική υγεία σε δύο ή τρία διαφορετικά υποπρογράμματα, τα οποία αθροίζουν ένα ποσό γύρω στα 300 εκατομμύρια ευρώ. Αν κάνω λάθος διορθώστε με, αλλά κάπου εκεί είναι, λίγο πάνω λίγο κάτω. Αυτό που δεν κατάλαβα, στο Ταμείο Ανάκαμψης, στα υποπρογράμματα που έχετε ανακοινώσει ως Υπουργείο Υγείας, αυτά που έχουν ως συνθετικό το «ψυχική υγεία» έχουν σαν σύνολο 300 εκατομμύρια ευρώ. Δεν το ξέρετε; Δικά σας είναι. Αυτήν τη στιγμή, προσέξτε, επειδή έρχομαι τρέχοντας από τρία χειρουργεία, δεν τα έχω μαζί μου, αλλά έχετε τρία προγράμματα νομίζω, τα οποία αθροίζουν γύρω στα 300 εκατομμύρια. Μπορώ να τα βρω, όμως.

Εγώ δεν καταλαβαίνω, αυτά τα 500 χιλιάρικα που κοστίζει αυτή η ανακατασκευή, δεν μπορούσατε να την εντάξετε εκεί; Γιατί πρέπει να το πληρώσει στο Ίδρυμα «Νιάρχος» αυτό; Υποτίθεται ότι σε άλλο πρόγραμμα, που είναι και αυτό καμία διακοσαριά νομίζω, έχετε βάλει ανακατασκευές, κτιριακές υποδομές και βελτιώσεις από το Ταμείο Ανάκαμψης. Δηλαδή, αυτή η ιστορία με τη δωρεά «Νιάρχου», έχει και την προσωπική μου σφραγίδα αυτό που γίνεται, την εντελώς προσωπική μου σφραγίδα και το έχει παραδεχθεί αυτό και ο κ. Δρακόπουλος δημόσια πολλές φορές. Δηλαδή, ενώ έχει ξεκίνησε η δωρεά για να ανακατασκευαστεί ο «Ευαγγελισμός» σε βάθος δεκαετίας, του είπαμε ότι δεν χρειάζεται αυτό και αυτό που χρειαζόμαστε είναι, το νοσοκομείο Κομοτηνής, το νοσοκομείο Παίδων στη Θεσσαλονίκη, ο εξοπλισμός του ΕΚΑΒ με πτητικά μέσα, τα PET/CT και τα κυκλοτρόνια, που τα αφαιρέσατε.

Όταν αρνήθηκε ο «Ευαγγελισμός» να παραχωρήσει το κτίριο των Αδελφών, για να γίνει η Πανεπιστημιακή Νοσηλευτική και η μέση τεχνική, είπαμε να φτιαχτεί το νοσοκομείο στη Σπάρτη. Δηλαδή, έχει δώσει αρκετά λεφτά το Ίδρυμα «Νιάρχος». Εδώ δεν έχει το Ελληνικό Δημόσιο να δώσει 500.000 για να ανακατασκευάσει ένα κτίριο στο Παίδων; Δεν μπορώ να το καταλάβω αυτό, δηλαδή.

Δεύτερον, για το άλλο το πρόγραμμα το πενταετές, αυτό με την ψυχική υγεία, έχετε μεριμνήσει να συνεχιστεί μετά που θα τελειώσει η χρηματοδότηση από το Ίδρυμα «Νιάρχος»; Γιατί, αν θυμάμαι καλά, εμείς είχαμε βάλει δύο προγράμματα. Το ένα πρόγραμμα ήταν το ATLS, να το χρηματοδοτήσει στο Ίδρυμα «Νιάρχος» και είχαμε πει μετά αναλαμβάνει το Ελληνικό Δημόσιο να κάνει τη συνέχιση της εκπαίδευσης σε όλους τους αποφοίτους ιατρικής για αυτό το πράγμα.

Από τις απαντήσεις σας σε αυτές, θα εξαρτηθεί και η στάση μας, που νομίζω ότι είναι «παρών». Δηλαδή, θεωρώ ότι δεν είναι ανάγκη να ζητήσουμε από το Ίδρυμα να μας να ανακατασκευάσει ένα κτίριο 500.000, ας πούμε στο Παίδων, εκτός αν υποκρύπτεται κάτι άλλο, που δεν ξέρω τι είναι. Είχα σκοπό να πω μόνο αυτά, γιατί ξέρω ότι ήταν παρών ο κ. Βαρτζόπουλος εδώ, αλλά από τη στιγμή που ήρθε ο κύριος Γεωργιάδης όμως εδώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να τοποθετηθείτε για το νομοσχέδιο. Δεν είναι ανάγκη να γίνει μια γενική τοποθέτηση.

**ΠΑΥΛΟΣ ΠΟΛΑΚΗΣ:** Είχα μάθει πριν έρθω, ότι ήταν ο κ. Βαρτζόπουλος εδώ. Επειδή, όμως, ήρθε ο κύριος Γεωργιάδης, θα πω και άλλα δυο-τρία πραγματάκια. Κύριε Γεωργιάδη, αυτήν την «πρόβα τζενεράλε» που κάνατε ως Υπουργείο Υγείας και ως Υπουργείο Εργασίας, να μην την ξανακάνετε. Το θέμα των ανασφάλιστων έχει μπει. Προφανώς και θα μιλήσετε. Αν είναι δυνατόν να μη μιλήσατε. Σας έχει γίνει μάλλον «παβλώφειο» αντανακλαστικό όταν μιλάω εγώ ή να σηκώσετε το χέρι ή να γυρνάτε πίσω για να ζητήσετε το λόγο.

Λοιπόν, σοβαρά τώρα. Οι ανασφάλιστοι στην Ελλάδα καλύφθηκαν με τον νόμο του 2016. Η δικιά σας υπουργική απόφαση, κύριε Γεωργιάδη, η οποία εκδόθηκε λίγο πριν εγκαταλείψετε το Υπουργείο, δεν εδραζόταν σε καμιά νομοθετική διάταξη και αυτός ήταν ένας από τους λόγους που δεν εφαρμόστηκε ποτέ.

Δεύτερον, αν ίσχυε αυτό που προσπαθείτε να πείτε, για να αποφύγετε τις κατάρες των ανθρώπων που και σήμερα δίνουνε και τότε έτρεχαν και έψαχναν τα φάρμακα στα κοινωνικά φαρμακεία, ακόμα και τα ογκολογικά, ναι, να βρείτε το ΦΕΚ στο οποίο υπάρχει νομοθετική διάταξη που βασιζόταν ο νόμο σας. Λοιπόν, να μου το πείτε και εμένα, γιατί δεν το έχω βρει ποτέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν είστε καλός στο ψάξιμο.

**ΠΑΥΛΟΣ ΠΟΛΑΚΗΣ:** Είμαι πάρα πολύ καλός. Εγώ δεν είμαι καλός; Σας προκαλώ να δείτε το ψάξιμο που έκανα στη Δυτική Ελλάδα, για τα έργα του Φαρμάκη και του Μαρλαφέκα, του προστατευόμενού σας, με τις απευθείας αναθέσεις πεντακοσίων χιλιάδων ευρώ στον Καραγεωργόπουλο. Να δείτε ψάξιμο εκεί. Εμένα θα πείτε για ψάξιμο; Ο επόμενος από εμένα είναι 5.000 λεύγες πίσω.

Λοιπόν, πάμε παρακάτω τώρα, επί της ουσίας. Αν ισχύουν αυτά που λέτε, ότι είχατε καλύψει τους ανασφάλιστους, δεν θα διαγράφαμε από την Εφορία με νομοθετική διάταξη 28 εκατομμύρια ευρώ, που είχαν στείλει για νοσηλεία ανασφάλιστων στα δημόσια νοσοκομεία και δεν θα καταστρέφαμε και δεν θα στέλναμε άλλα 150 εκατομμύρια ευρώ, που είχαν συσσωρευτεί επί των ημερών σας, δηλαδή το 2012 , 2013 και 2014, ως χρέη αυτών των ανασφάλιστων. Έκαναν 180 εκατ. ευρώ, συνολικά.

Λοιπόν, με μια κουβέντα, αυτή την «πρόβα τζενεράλε» που κάνατε, γιατί δεν είναι τεχνικό λάθος. Να σου βγάζει τεχνικό λάθος; Της τεχνητής νοημοσύνης τεχνικό λάθος ήταν αυτό, το να πιάνει μόνο τους ανασφάλιστους και να βγάζει «δεν έχετε ενεργό ΑΜΚΑ»;

Αυτό έβγαζε το μήνυμα και βέβαια δεν αφορούσε δύο, όπως με απύθμενο θράσος λέγατε στην αρχή της εκπομπής, ένα στην Κέρκυρα και ένα στην Πρέβεζα. Όλη την Ελλάδα αφορούσε, από Διδυμότειχο μέχρι Σφακιά. Με έπαιρναν τηλέφωνο από το μεσημέρι και εγώ στην αρχή νόμιζα ότι κανένα τέτοιο θα έχει γίνει. Μετά που συνεχιζόταν όμως και μου στέλνανε τι βγάζει, έλεγε «μη ενεργό». Αυτό που κάνετε είναι το εξής. Κάποιος έστειλε σήμα στην ΗΔΙΚΑ ή εσείς ως Υπουργείο Υγείας ή το Υπουργείο Εργασίας, με βάση εκείνη την ΚΥΑ της κυρίας Μιχαηλίδου του Δεκεμβρίου που συνυπογράφατε, που έλεγε για τα ενεργά και τα ανενεργά ΑΜΚΑ. Και τότε είχαμε διατυπώσει κάποιες επιφυλάξεις ότι, ναι, δεν είναι σωστό ένας που πέρασε και δούλεψε 2 χρόνια στην Ελλάδα, έφυγε, λείπει 10 χρόνια και κάποια στιγμή έχει χολολιθίαση, να έρχεται να χειρουργείται στο Πανεπιστημιακό των Ιωαννίνων. Καταλαβαίνουμε όλοι τι λέω. Προφανώς, αλλά λέγαμε ότι η διατύπωση αν δεν είναι προσεκτική – και τότε το λέγαμε – θα πετάξει έξω πολλούς ανασφάλιστους.

Λοιπόν, αυτό έγινε εδώ και δεν ξέρω αν αυτό το κάνετε σαν απειλή προς τους μακροχρόνια ανέργους, που είχε βγει τότε να λένε ότι είναι τεμπέληδες και δεν δέχονται δουλειές, κάτι δουλειές των 200 ευρώ και δεν ξέρω και εγώ και ήλιο με ήλιο, αν είναι απειλή προς τους μακροχρόνιους άνεργους, ότι «κοιτάξτε να δείτε, μην βασίζεστε στο ότι έχετε ασφαλιστική κάλυψη, δεχτείτε τις δουλειές των 200 και 300 ευρώ, αλλιώς θα σας πετάξουμε έξω από εκεί». Λοιπόν, εδώ στη χώρα μας αυτό το πράγμα είναι δείγμα ενός κοινωνικού πολιτισμού και αλληλεγγύης υπέρ των ασθενέστερων, το οποίο εφάρμοσε και η Κυβέρνηση ΣΥΡΙΖΑ.

Μην ξανατολμήσετε να το πάρετε πίσω. Θα σας πνίξει το «τσουνάμι» και μάλιστα σας λέω και το εξής. Να επιτρέψετε να συνταγογραφούν στους ανασφάλιστους και οι ιδιώτες, όπως έγινε για κάμποσο χρονικό διάστημα και το έκοψε ο κύριος Πλεύρης, γιατί είναι τεράστιες οι ουρές και οι αναμονές και στο Δημόσιο, προκειμένου να συνταγογραφήσουν είτε εξετάσεις, είτε φάρμακα και δεν γινόταν. Εσείς είστε υπέρ του ιδιωτικού τομέα και της ιδιωτικής οικονομίας, αλλά εγώ ξέρω γιατί κόψατε από τους ανασφάλιστους να συνταγογραφούν οι ιδιώτες. Γιατί έτσι θεωρούσατε ότι θα μειώνατε ποσό φαρμακευτικής δαπάνης που θα συνταγογραφούνταν μέσω των ιδιωτών, άρα θα μειωνόταν το ποσό του claw-back που πλήρωναν μια σειρά από φαρμακευτικές, λόγω της μείωσης της συνταγογράφησης σε αυτούς, γιατί για αυτό το έκανε ο Πλεύρης. Για κανένα άλλο λόγο δεν το έκανε, εκτελώντας εντολή του των φαρμακευτικών εταιρειών. Επαναφέρετέ το, λοιπόν. Άλλωστε, εσείς είστε με τον ιδιωτικό τομέα και όχι εμείς. Αυτά, ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ. Ο κύριος Υπουργός θέλει το λόγο. Θα έχετε τον λόγο για 10 λεπτά, κύριε Υπουργέ. Έκανα μια σύσταση και μια εισαγωγή στην αρχή στην ανάληψη των καθηκόντων μου, να είμαστε στο θέμα του νομοσχεδίου κάθε φορά και να συζητάμε το θέμα του νομοσχεδίου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ετέθησαν πολύ σοβαρά ζητήματα. Δέχομαι που ετέθησαν, Βουλή είμαστε, δεν είμαστε θερμοκήπιο. Καλώς ετέθησαν, για να μπορούν να απαντηθούν κιόλας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το κάθε κόμμα και ο κάθε Βουλευτής έχει το χρόνο του, έχει το πλαίσιο στο οποίο μπορεί να μιλήσει και μπορεί να τοποθετηθεί και δεν μπορεί να δίνονται οδηγίες από τους Βουλευτές. Ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ο κύριος συνάδελφος, πρώην Αναπληρωτής Υπουργός Υγείας, είπε ότι έψαξε πάρα πολύ και δεν βρήκε κανένα νόμο που να μου έδινε νομοθετική εξουσιοδότηση για την υπουργική απόφαση που τελικά βρήκε.

Διαβάζω και σημειώστε, κύριοι συνάδελφοι για να μπορείτε να τα βρείτε, που δεν τα βρήκατε. Με την έκδοση του ν.4238/2014 - 17/02/2014, «Πρωτοβάθμιο Εθνικό Δίκτυο Υγείας ΠΕΔΥ, αλλαγή σκοπού ΕΟΠΥΥ και λοιπές διατάξεις» ο τίτλος, συνιστάται πρωτοβάθμιο Εθνικό Δίκτυο Υγείας, ΠΕΔΥ. Διαβάζω από το άρθρο του νόμου «Το Κράτος μεριμνά και εγγυάται την παροχή ολοκληρωμένων υπηρεσιών πρωτοβάθμιας περίθαλψης, πρόληψης, διάγνωσης, θεραπείας, προαγωγής και φροντίδας υγείας στο σύνολο των πολιτών, οι οποίες είναι αναγκαίες και ικανές να διασφαλίζουν την υγεία τους και να προωθήσουν την κοινωνική ευημερία. Οι υπηρεσίες αυτές παρέχονται ισότιμα σε κάθε πολίτη, ανεξάρτητα από την οικονομική, κοινωνική, επαγγελματική, ασφαλιστική, του κατάσταση και τον τόπο κατοικίας του, μέσα σε ένα καθολικό ενιαίο…» και τα λοιπά «…σύστημα.».

«Μέσω της Κοινής Υπουργικής Απόφασης 48985 της 3/6/2014», Υπουργός Υγείας ο υποφαινόμενος, «καθορισμός προϋποθέσεων, κριτηρίων και διαδικασιών πρόσβασης στο σύστημα νοσηλευτικής και ιατροφαρμακευτικής περίθαλψης ανασφάλιστων και οικονομικά αδυνάτων πολιτών, καθίστανται ως δικαιούχοι δωρεάν νοσοκομειακής περίθαλψης, πολυήμερης ή βραχείας, ανασφάλιστοι Έλληνες πολίτες ή πολίτες ελληνικής καταγωγής, ομογενείς κάτοχοι δελτίου ταυτότητας ομογενούς, υπήκοοι κρατών-μελών της Ευρωπαϊκής Ένωσης, υπηκόων τρίτων χωρών» κ.λπ.. Σας διάβασα την ΚΥΑ. Η ΚΥΑ αναφέρεται στο νόμο που διάβασα.

*(Θόρυβος στην Αίθουσα - Διάλογος εκτός μικροφώνου)*

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Συνεχίζω για τη Βουλή και τον ελληνικό λαό, για να καταλάβουν οι συνάδελφοι και κυρίως οι Έλληνες πολίτες που ακούν την υποτιθέμενη ένσταση του κ. Πολάκη, στην αποκάλυψη ότι η Κυβέρνηση που κάλυψε τους ανασφάλιστους στην Ελλάδα ήταν η Κυβέρνηση Σαμαρά-Βενιζέλου και ο Υπουργός, ο Άδωνις Γεωργιάδης. Με κατηγόρησε προ ολίγου – προσέξτε – όχι ότι δεν έβγαλα την απόφαση, αλλά ότι είχα ελλιπή νομοθετική εξουσιοδότηση. Τι θα πει αυτό, γιατί ίσως δεν το ξέρετε; Ότι θεωρεί ότι, αν κάποιος την προσέβαλε, θα ακυρωνόταν. Την έχει προσβάλει ποτέ κανένας; Όχι. Άρα ισχύει; Ισχύει, γιατί μια υπουργική απόφαση με ελλιπή νομοθετική εξουσιοδότηση, εάν δεν προσβληθεί από κανέναν, ισχύει.

Άρα, λοιπόν, ο κ. Πολάκης μόλις προηγουμένως παραδέχθηκε με αυτό το «σόου» που έκανε, ότι η Κυβέρνηση που κάλυψε τους ανασφάλιστους ήταν η δικιά μας Κυβέρνηση και διαβάζω για να ακουστεί για τα πρακτικά, έχει σημασία αυτό. «καθίσταται ως δικαιούχοι δωρεάν νοσοκομειακής περίθαλψης α΄, οι ανασφάλιστοι Έλληνες πολίτες» και τέλος με την Κοινή Υπουργική Απόφαση 28/06/2014 – Υπουργός πια ο Μάκης Βορίδης – και διαβάζω από την απόφαση «καθορισμός προϋποθέσεων, κριτηρίων και διαδικασιών φαρμακευτικής περίθαλψης ανασφάλιστων και οικονομικά αδυνάτων πολιτών, δικαίωμα στη δωρεάν φαρμακευτική φροντίδα έχουν οι ανασφάλιστοι Έλληνες πολίτες, οι νομίμως διαμένοντες στην ελληνική επικράτεια» κ.λπ.. Ένα από τα μεγαλύτερα, αν όχι το μεγαλύτερο παραμύθι του ΣΥ.ΡΙΖ.Α., είναι ότι τους ανασφάλιστους τους κάλυψε η κυβέρνηση ΣΥ.ΡΙΖ.Α..

Ποιο είναι τώρα το αντεπιχείρημα, πλην του γελοίου περί ελλιπούς νομοθετικής εξουσιοδότησης, που το εξηγήσαμε και το καταλαβαίνει και βουλευτής πέντε ημερών ότι είναι ψευδές γιατί δεν έχει ουσία;

Προσέξτε ποιο είναι το επιχείρημα. «Εμείς», λέει, «διαγράψαμε τα χρέη». Πάμε να εξηγήσουμε τι είναι τα χρέη. Εγώ ποτέ δεν ισχυρίστηκα ότι διέγραψα τα χρέη του παρελθόντος. Όταν έγινα Υπουργός Υγείας τον Ιούνιο του 2013, λόγω της προηγούμενης χρεοκοπίας της χώρας, είχαν αυξηθεί κατά πολλές εκατοντάδες χιλιάδες έως και εκατομμύρια οι ανασφάλιστοι συμπολίτες μας.

Μέχρι το 2010, η έννοια «πρόσβαση στο σύστημα των ανασφάλιστων» ήταν άγνωστη, γιατί οι ανασφάλιστοι ήταν πάρα πολύ λίγοι. Μετά τη χρεοκοπία, όμως, οι ανασφάλιστοι έγιναν πάρα πολλοί. Από το 2010 έως το 2013, που έγινα Υπουργός πράγματι, οι ανασφάλιστοι συμπολίτες μας δεν καλύπτονταν και τα νοσοκομεία τους χρέωναν τις νοσηλείες τους και αυτό πήγαινε μέσω της Εφορίας και πήγαινε στη φορολογική τους δήλωση. Αυτό είναι αληθές. Όταν έγινα εγώ Υπουργός και διεπίστωσα το μέγεθος του προβλήματος, ξεκίνησα τότε διαπραγματεύσεις με την Τρόικα για να τους πείσω ότι είναι αδιανόητο για μία ευνομούμενη Πολιτεία να μένουν τόσα εκατομμύρια ανθρώπων χωρίς νοσοκομειακή περίθαλψη και χωρίς φαρμακευτική κάλυψη και ότι αυτό θα ήταν απαράδεκτο και τελικά και οικονομικά ασύμφορο, καθόσον βλάπταμε σοβαρά την υγεία τους.

Μετά από πολύμηνες διαπραγματεύσεις, με την Τρόικα, όπου για να καταφέρω να πείσω τότε το Διεθνές Νομισματικό Ταμείο, προσέλαβα ως σύμβουλο τον Παγκόσμιο Οργανισμό Υγείας για να πείσει με μελέτη την Τρόικα ότι η πλήρης κάλυψη θα ήταν επ’ ωφελεία του Ελληνικού λαού και του οικονομικού συστήματος της υγείας, όπερ και εγένετο, η Τρόικα δέχτηκε να κάνουμε την αλλαγή και έγινε η αλλαγή με το νόμο του Φεβρουαρίου του 2014, που σας διάβασα, που μου έδωσε τη νομοθετική εξουσιοδότηση να εκδώσω τις σχετικές ΚΥΑ που σας διάβασα.

Εγώ έφυγα από Υπουργός Υγείας τον Ιούνιο του 2014, όταν και εξεδώθησαν οι σχετικές ΚΥΑ και τον Δεκέμβρη του 2014, διαλύθηκε η Βουλή και πήγαμε σε εκλογές, τον Ιανουάριο του 2015 που ανέλαβε η «πρώτη φορά Αριστερά». Πράγματι, δεν προλάβαμε να διαγράψουμε τα χρέη του παρελθόντος. Δεν δημιουργούνται καινούργια χρέη από τις ΚΥΑ αυτές και μετά, διότι οι ΚΥΑ αυτές έδωσαν εντολή στα νοσοκομεία να πάψουν πια να χρεώνουν τους ανασφάλιστους. Άρα, δεν έγινε κανένα νέο χρέος από τις ΚΥΑ και μετά. Προφανώς, αν είχαμε κερδίσει και εμείς τις εκλογές, θα είχαμε πάει να διαγράψουμε και τα χρέη που είχαν συσσωρευτεί, όπως έκανε η Κυβέρνηση ΣΥΡΙΖΑ.

Άρα, για να μιλάμε ιστορικά με ακρίβεια, η Κυβέρνηση ΣΥΡΙΖΑ διέγραψε τα χρέη που είχαν συσσωρευτεί τα έτη 2010-2014, αλλά την κάλυψη των ανασφαλίστων την έκανε η Κυβέρνηση της Νέας Δημοκρατίας, με Πρωθυπουργό τον Αντώνη Σαμαρά και υπουργό υγείας των υποφαινόμενο. Αυτά δεν είναι ζητήματα να διαφωνούμε και να έρθω μετά και στο καινούργιο θέμα του κυρίου Πολάκη, τη νέα φαντασίωση. Γιατί οι αποφάσεις των υπουργών, αγαπητοί κύριοι συνάδελφοι, δεν είναι προφορικές για να έχουν νομική ισχύ. Δεν λέει ο Υπουργός «θα γίνει αυτό» και γίνεται επειδή το είπε. Οι αποφάσεις των υπουργών για να έχουν νομική ισχύ, πρέπει να δημοσιεύονται σε Φύλλο Εφημερίδας της Κυβερνήσεως, για να αποκτούν δημοσιότητα και άρα νομική ισχύ.

Άρα, το κλείσαμε. Από την αντίδρασή του, από τον τρόπο που το έβαλε στα πόδια, καταλαβαίνετε ότι δεν έχει κανένα επιχείρημα και άκουσε για πρώτη φορά κατάμουτρα τις συγκεκριμένες Υπουργικές Αποφάσεις, που έδωσαν κάλυψη στους ανασφάλιστους, για τις οποίες είμαι εξαιρετικά υπερήφανος. Ήταν από τα μεγαλύτερα μου έργα ως Υπουργός Υγείας τα προηγούμενα δέκα χρόνια. Ζω δέκα χρόνια, να ακούω τους Συριζαίους να λένε αυτό το ψέμα. Για να ξέρετε, ο νόμος που ανέφερε πριν ο κ. Πολάκης είχε, όπως ακούσατε, ημερομηνία το 2016. Είπε ότι «η κάλυψη έγινε το 2016 με το νόμο τάδε του Ανδρέα Ξανθού και του Παύλου Πολάκη».

Όμως, στις Εκλογές του Σεπτεμβρίου του 2015, αν θυμάστε, είχανε σποτ που λέγανε «καλύψαμε τους ανασφάλιστους». Πώς κάλυψαν τους ανασφάλιστους τον Σεπτέμβριο του 2015 αφού ο κ. Πολάκης προ ολίγου μας είπε ότι ο νόμος του βγήκε το 2016; Γιατί το 2015 που λένε για τους ανασφάλιστους, δεν είχαν εκδώσει ούτε υπουργική απόφαση. Με τις δικές μου υπουργικές αποφάσεις κάνανε εκλογές το 2015 και λέγανε στον Ελληνικό λαό ότι κάλυψαν τους ανασφάλιστους. Κλείνω την παρένθεση.

Πάμε στο τελευταίο, τώρα, γεγονός. Προχθές ενημερώθηκα αργά το βράδυ ότι, πράγματι, υπήρξε ένα πρόβλημα στο σύστημα ηλεκτρονικής συνταγογράφησης της ΗΔΙΚΑ και κάποιοι ανασφάλιστοι συμπολίτες μας – η ΗΔΙΚΑ λέει δέκα τον αριθμό το πολύ, εγώ δεν το έχω ελέγξει πως είναι, δεν είναι και δική μου αρμοδιότητα, ας πούμε ότι είναι και εκατό – οι οποίοι για λόγους αναβάθμισης του πληροφοριακού συστήματος δεν μπόρεσαν να εγγράψουν τα φάρμακά τους την περασμένη Δευτέρα. Όταν το πληροφορήθηκα, πήρα αμέσως τηλέφωνο την κυρία Τζούμα της ΗΔΙΚΑ, είπα «τι είναι αυτό;». Μου είπε, «έχουμε ένα τεχνικό πρόβλημα, τρέχουμε να το λύσουμε. Θα το λύσουμε σε μερικές ώρες». Το έλυσαν τελικά την άλλη μέρα το πρωί στις 8:30΄. Για αυτό έχει βγάλει δελτίο η ΗΔΙΚΑ και λέει ότι αυτό προήλθε από μια αναβάθμιση του πληροφοριακού συστήματος, λόγω της αναβάθμισης του συστήματος ΑΜΚΑ.

Λέει ο κ. Πολάκης «ήταν πρόβα τζενεράλε, προσπάθησαν να κόψουν την πρόσβαση των ανασφάλιστων στις δημόσιες δομές και τους πιάσαμε στα πράσα» και οι διάφοροι λογαριασμοί «τρολ», που τον υποστηρίζουν, λένε «χάρη στον Πολάκη, επειδή έκανε φασαρία, έχουν τώρα πρόσβαση οι ανασφάλιστοι από σήμερα». Δηλαδή, εγώ ο Υπουργός, που έκανα τόσο αγώνα προ 10 ετών για να περιλάβω τους ανασφάλιστους, που οι βασικοί νόμοι για την Κάρτα Ανασφαλίστων έχουν τη δική μου υπογραφή, ήρθαν τώρα, 10 χρόνια μετά, για να ξηλώσουν αυτά που αποφάσισα, πριν από 10 χρόνια. «Και πού να σφίξουν οι ζέστες» είναι η σωστή απάντηση.

Ως αρμόδια Επιτροπή της Βουλής, κύριε Πρόεδρε, μπορείτε να καλέσετε την ΗΔΙΚΑ, όσοι έχετε αμφιβολία για αυτά, κύριε Παναγιωτόπουλε, να έχετε εδώ την κυρία Τζούμα και να τη ρωτήσετε, για ποιο λόγο έγινε αυτό το τεχνικό σφάλμα; Ήταν απόφαση του Υπουργείου Υγείας ή κάποια σχέση με τον ενεργό ή ανενεργό ΑΜΚΑ, που είπε ο κ. Πολάκης; Βουλή είστε, καλέστε την ΗΔΙΚΑ να τη ρωτήσετε εξονυχιστικά γιατί έγινε.

Για λόγους ιστορίας και μόνο, σας λέω – για αυτό και έφυγε ο Πολάκης – κατέβασα από το διαδίκτυο 10 ανακοινώσεις με διαφορετικές ημερομηνίες επί υπουργίας Πολάκη, της ΗΔΙΚΑ, όπου για διάφορους τεχνικούς λόγους είχε σταματήσει η συνταγογράφηση, όχι για ώρες, αλλά για μέρες. Δεν τον κατηγορώ. Δεν λέω ότι φταίει ο Πολάκης που σταμάταγε η ΗΔΙΚΑ τη συνταγογράφηση, προφανώς. Λέω ότι το να σταματάει το πληροφοριακό σύστημα να γράφει φάρμακα για λόγους αναβάθμισης, επειδή κόλλησε το αρχείο ή μπήκε κάποιος ιός κτλ., είναι μια συνήθης διαδικασία των πληροφοριακών συστημάτων. Ένα τέτοιο, λοιπόν, σύνηθες περιστατικό έγινε και προχθές.

Πάμε να δούμε, τώρα, για τον ενεργό και ανενεργό ΑΜΚΑ, το νέο «παραμύθι» που έβγαλε το μυαλό του. Γιατί κατάλαβε ότι στριμώχτηκε από την κυρία Συρεγγέλα – φαντάζομαι ότι εκφράζω όλο το Σώμα ότι ο τρόπος που μίλησε στη συνάδελφο Μαρία Συρεγγέλα είναι παντελώς απαράδεκτος, σεξιστικός, φαλλοκρατικός – συμπεριέλαβε, σε μία φράση «βούλωσέ το και πήγαινε να κάνεις καμιά δουλειά», όλα τα πατριαρχικά στερεότυπα που υποτίθεται ότι ο δυτικός κόσμος έχει αφήσει πίσω, σε μια φράση.

Λοιπόν, τι είπε προηγουμένως; Είπε «η ΚΥΑ, που υπέγραψε η κυρία Δόμνα Μιχαηλίδου». Δεν ξέρω αν τον ακούσατε. Για αυτό έφυγε, γιατί κατάλαβε ότι θα τον πιάσω. «Η ΚΥΑ», λέει, «που υπέγραψε, το Δεκέμβριο η κυρία Δόμνα Μιχαηλίδου». Τόσο καλά πληροφορημένος είναι αυτός ο «αετός των Σφακίων», αυτός ο μεγάλος ερευνητής, που δεν ξέρει καν ότι η κυρία Δόμνα Μιχαηλίδου έγινε Υπουργός Εργασίας, στις 3 Ιανουαρίου του 2024. Πώς υπέγραψε η κυρία Δόμνα Μιχαηλίδου το Δεκέμβριο μια ΚΥΑ ενεργού και ανενεργού ΑΜΚΑ πριν καν γίνει Υπουργός Εργασίας, όταν ήταν Υφυπουργός Παιδείας, αυτό ο Παύλος Πολάκης – ο οποίος, όπως μάθαμε από τον κύριο Σπίρτζη, δεν λειτουργεί καλά κάτω από τα 200 μέτρα υψόμετρο – κατάφερε να καταλάβει.

Επί της ουσίας, έχουμε, πράγματι, ψηφίσει το νόμο για τον ενεργό - ανενεργό ΑΜΚΑ. Το πρώτο σχέδιο νόμου για τον ενεργό - ανενεργό ΑΜΚΑ είχε ανακοινωθεί από τον Ανδρέα Ξανθό, Υπουργό Υγείας. Δεν πρόλαβε να το κάνει. Το οργανώσαμε εμείς. Είναι σωστό. Πρέπει να υπάρχει ενεργός - ανενεργός ΑΜΚΑ, διότι φορτώνεται το Ελληνικό Κράτος πολλά εκατομμύρια ευρώ κάθε χρόνο από ανθρώπους που δεν θα έπρεπε να πληρώνουν τα νοσήλια τους, τα φάρμακά τους, από γειτονικές χώρες.

Όμως, είναι τεχνικά αδύνατον να έχει οποιαδήποτε εμπλοκή η απόφαση του ενεργού και μη ενεργού ΑΜΚΑ με το συγκεκριμένο τεχνικό πρόβλημα που είχε προχθές η ΗΔΙΚΑ και θα εξηγήσω, πολύ απλά, το γιατί. Διότι η εφαρμογή του ενεργού και ανενεργού ΑΜΚΑ δεν έχει γίνει ακόμη. Τόσο απλά. Προσδοκούμε ότι θα γίνει τον μήνα Νοέμβριο και το λέω από τώρα, διότι δεν θεωρώ απίθανο, κατά την εφαρμογή ενός τόσο σύνθετου εγχειρήματος, να προκύψουν προβλήματα συνταγογράφησης. Και λέω από τώρα ότι θα είμαστε από πάνω.

Οποιοσδήποτε συμπολίτης μας δικαιούται πρόσβαση στα φάρμακα –δηλαδή, είναι είτε ανασφάλιστος, είτε ασφαλισμένος, είτε έχων ασφαλιστική ικανότητα, είτε μη έχων ασφαλιστική ικανότητα, κάτοικος Ελλάδας με δεσμούς με τη χώρα – εάν για τον οποιοδήποτε λόγο το σύστημα τον αποκλείσει, θα είμαστε από πάνω, να το φροντίσουμε και να το ανοίξουμε. Δεν υπάρχει καμία πρόθεση να κλείσουμε την πρόσβαση σε κανέναν ανασφάλιστο στις δημόσιες δομές. Αλλά, δεν μπορεί να έχει σχέση με το προχθεσινό. Γιατί για το προχθεσινό, κυρίες και κύριοι, δεν έχει ακόμα ξεκινήσει η εφαρμογή του ενεργού ή ανενεργού ΑΜΚΑ.

Θέλω να είμαι ειλικρινής. Εγώ, ως Υπουργός Υγείας ήθελα να έχει ξεκινήσει. Το θεωρώ μεγάλο διαρθρωτικό μέτρο για τον έλεγχο της φαρμακευτικής δαπάνης. Δεν έχει ξεκινήσει, γιατί η εφαρμογή του είναι πάρα πολύ σύνθετη. Πρέπει, δηλαδή, στο αρχείο της ΗΔΙΚΑ να ταυτοποιηθούν ποιοι έχουν μόνιμη κατοικία στην Ελλάδα, πότε είχαν μόνιμη κατοικία στην Ελλάδα, αν έχουν μισθωτήριο, αν έχουν κάποιο ένσημο. Όλα αυτά για να γίνουν, για να γίνει αυτό το ξεκαθάρισμα των αρχείων, η ΗΔΙΚΑ χρειάζεται κάποιο χρόνο και μάς έχει ανακοινώσει ότι θα προσπαθήσει να το εφαρμόσει από Νοέμβριο.

Για να γίνει αυτό το ξεκαθάρισμα των αρχείων η ΗΔΙΚΑ χρειάζεται κάποιο χρόνο και μας έχει ανακοινώσει ότι θα αποφασίσει να το εφαρμόσει από Νοέμβριο. Όλα αυτά, όμως, επειδή υπάρχουν και κακόπιστοι, θα καλέσω την κυρία Τζούμα εδώ της ΗΔΙΚΑ, που δεν ανήκει στο Υπουργείο Υγείας ως Οργανισμός, αλλά στο Υπουργείο Ψηφιακής Διακυβέρνησης, και ρωτήστε τη ό,τι θέλετε. Ρωτήστε αν κόψαμε εμείς με δική μας απόφαση σε κάποιον ανασφάλιστο την πρόσβαση. Ρωτήστε την αν εγώ την πήρα τηλέφωνο να λύσει το πρόβλημα. Ρωτήστε τη και τι μου είπε στο τηλέφωνο και σας δίνω το ελεύθερο. Να σας φύγει κάθε αμφιβολία, εάν έχετε πράγματι καλοπιστία.

Εάν τώρα θέλετε απλώς να ζείτε στον «Πολάκειο» κόσμο, που ξεκίνησε πάλι όλες αυτές τις θεωρίες περί χρημάτων για το Μαρλαφέκα, για το Φαρμάκη, απευθείας αναθέσεων, θέλω μόνο ένα πράγμα να πω στους φίλους του ΣΥΡΙΖΑ. Πάντα πίστευα ότι αυτή η αντίληψη του Παύλου Πολάκη ότι όλοι γύρω του είναι κλέφτες και διεφθαρμένοι και μόνο αυτός είναι ο αδιάφθορος, έχει κάποιου είδους ψυχιατρική εξήγηση. Δηλαδή, θα έπρεπε να έχει ανάλυση Βαρτζόπουλου εδώ. Πάντα το πίστευα, αλλά έλεγα μήπως είμαι και υπερβολικός.

Τον τελευταίο καιρό αποδείχθηκε ότι είναι απολύτως αληθινή, γιατί ο κ. Πολάκης έχει υιοθετήσει όλες τις κατηγορίες Κασσελάκη ότι μαύρα λεφτά είχε τελικά και ο Τσίπρας. Σε λίγο θα ζητήσει ο Πολάκης τη δίωξη του Τσίπρα για μαύρα λεφτά. Όπως καταλαβαίνετε, όταν έχει φτάσει ο κ. Πολάκης να κατηγορεί μέχρι και τον πρώην Αρχηγό του και Πρωθυπουργό του για μαύρα λεφτά, δεν θα κατηγορήσει τον Γεωργιάδη, τον Πλεύρη ή οποιονδήποτε άλλον βρει μπροστά του; Αφού για τον Πολάκη όλοι είναι διεφθαρμένοι πλην του Πολάκη, και για αυτό δεν είμαι απολύτως βέβαιος, για να είμαι ειλικρινής, γιατί κάτι έχουν πάρει τα αυτιά μου, αλλά δεν είναι της παρούσης και ακόμα τα ερευνούμε.

Κλείνω, λοιπόν, και λέω ως προς τους ανασφάλιστους και το ποια Κυβέρνηση πράγματι τους κάλυψε, το ξεκαθαρίσαμε, το μάθατε, τα ΦΕΚ είναι δημόσια. Μπαίνετε στο Φύλλο Εφημερίδας της Κυβερνήσεως, τα κατεβάζετε και η αμφιβολία τελειώνει. Η Νέα Δημοκρατία κάλυψε τους ανασφάλιστους και όχι ο ΣΥΡΙΖΑ. Ο ΣΥΡΙΖΑ διέγραψε τα χρέη του παρελθόντος. Αυτό είναι αληθές. Τρίτον, δεν υπάρχει καμία προσπάθεια, καμία «πρόβα τζενεράλε» και καμία πρόθεση να κόψουμε την πρόσβαση των ανασφαλίστων στις δημόσιες δομές. Τελεία. Καμία τέτοια πρόθεση, να μην ανησυχεί κανένας ανασφάλιστος συμπολίτης μας τζάμπα. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Υφυπουργός.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Ευχαριστώ, κ. Πρόεδρε. Κύριε Πρόεδρε, Υπουργέ μου, κυρίες και κύριοι συνάδελφοι, επιτρέψτε μου επί του παρόντος νομοσχεδίου να κάνω δυο - τρεις διευκρινίσεις, ακριβώς για να ξέρουν και οι εκπρόσωποι των κομμάτων περί τίνος πρόκειται, διότι έθεσαν, πράγματι, ορισμένα ερωτήματα που δείχνουν ότι δεν έχουν μια εικόνα τού τι συμβαίνει με αυτή τη δραστηριότητα του Ιδρύματος «Νιάρχος» στον τομέα της ψυχικής υγείας παιδιών και εφήβων.

Αυτό που συζητούμε σήμερα εδώ και ψηφίζουμε είναι η δωρεά αυτού του συγκεκριμένου ποσού έως 500.000 ευρώ – το «έως» επειδή, όταν θα γίνει ο διαγωνισμός, μπορεί να υπάρξει έκπτωση –το οποίο θα περιέλθει μετά στην δικαιοδοσία του ελληνικού δημοσίου, εξ ου και οι σχετικές διατάξεις. Αυτή τη στιγμή σχεδιάζεται να αποτελέσει ένα κτίριο υποστηρικτικό που μετά θα χρησιμοποιηθεί και ως κέντρο θεραπείας. Θα γίνονται εκεί, δηλαδή, ψυχοθεραπείες εσαεί, του εκπαιδευτικού προγράμματος το οποίο υλοποιεί αυτή τη στιγμή το Ίδρυμα «Νιάρχος» το οποίο είναι πενταετούς διάρκειας και κόστους 15 εκατομμυρίων.

Αυτό είναι ένα εκπαιδευτικό πρόγραμμα που υλοποιείται με χρηματοδότηση του «Νιάρχος», το οποίο έχει μία συνεργασία επί αυτού, μία επιστημονική εποπτεία από το Child Mind Institute της Νέας Υόρκης, όπως ορθώς είπατε, κύριε συνάδελφε του ΣΥΡΙΖΑ, το οποίο, όμως, υλοποιείται εδώ από έξι εκπαιδευτικά κέντρα, τα οποία είναι οι πανεπιστημιακές παιδοψυχιατρικές κλινικές της Ελλάδος μαζί με την νομίζω η μία είναι το ΕΣΥ του κ. Νταφούλη στο «Ιπποκράτειο» Θεσσαλονίκης. Το προσωπικό, λοιπόν, που υλοποιεί αυτά εδώ εργάζεται υπό την καθοδήγηση των Καθηγητριών και του Διευθυντού του ΕΣΥ και υλοποιούν προγράμματα τα οποία έχουν εκπονήσει οι ίδιοι.

Το εκπαιδευτικό προσωπικό το οποίο πληρώνεται από το «Νιάρχος» είναι προσωπικό που έχουν επιλέξει αυτοί και υποστηρίζεται αυτή η δραστηριότητα και από 20 - 25 άτομα νομίζω τα οποία έχουν προσληφθεί από το «Νιάρχος» για να υποστηρίξουν αυτήν τη διαδικασία και όπως αντιλαμβάνεστε είναι συνεργάτες κυρίως των πανεπιστημιακών κλινικών. Το Ίδρυμα «Νιάρχος» έχει ζητήσει από εμάς σε πρόσφατη συνάντησή μας να αναλάβουμε εμείς πλέον τη διοίκηση του έργου. Το έργο τρέχει για μερικούς μήνες, νομίζω στο τέλος του πρώτου χρόνου. Θα τρέξει ακόμη, όπως σας είπα, τέσσερα χρόνια και συζητούμε ήδη η διοίκηση του έργου να περάσει στο Υπουργείο Υγείας.

Εμείς ετοιμαζόμαστε για αυτό εδώ και αντιλαμβάνεστε ότι, όταν αναλάβουμε τη διοίκηση του έργου, όταν θα λήξει το εκπαιδευτικό πρόγραμμα, εμείς θα χρησιμοποιήσουμε την εμπειρία αυτού του προγράμματος για να εγκαταστήσουμε ένα σύστημα επικοινωνίας μεταξύ των εμπλεκόμενων δομών. Ποιες είναι αυτές οι δομές; Το εκπαιδευτικό αυτό πρόγραμμα απευθύνεται κυρίως σε επαγγελματίες ψυχικής υγείας του Υπουργείου Υγείας αλλά και εκπαιδευτικούς, με σκοπό να υπάρχει μία μόνιμη δυνατότητα ώσμωσης μεταξύ των επαγγελματιών ψυχικής υγείας στον τομέα της ψυχιατρικής παίδων και εφήβων, αλλά και των εκπαιδευτικών, ειδικών εκπαιδευτικών και των ψυχολόγων στα σχολεία.

Δική μου πρόταση και παράκληση – αν αναλάβουμε τη διοίκηση του έργου συγχρόνως θα κοιτάξουμε να το κάνουμε πράξη – είναι να εμπλακούν και οι ψυχολόγοι της Ελληνικής Σστυνομίας έτσι ώστε να αποκτήσουν κι αυτοί εξειδικευμένες γνώσεις χειρισμού ζητημάτων ψυχικής υγείας παιδιών και εφήβων. Όταν λήξει αυτό το πρόγραμμα, λοιπόν, εμείς μέσω του προγράμματος θα έχουμε πρωτόκολλα επικοινωνίας και συνεργασίας των υποδομών του Υπουργείου Υγείας, των εμπλεκόμενων ψυχολόγων στο σύστημα παιδείας και των ψυχολόγων της Ελληνικής Αστυνομίας.

Σκοπός μας είναι όλα αυτά εδώ μετά, αναλαμβάνοντας τη διοίκηση του έργου, να τεθούν υπό τη διοίκηση του Εθνικού Κέντρου Ψυχικής Υγιεινής και Ερευνών, που είναι ένας εποπτευόμενος φορέας του δημοσίου του Υπουργείου Υγείας. Εκεί μετά θα πάει και το προσωπικό το οποίο εργάζεται, αυτοί οι 20 - 25 άνθρωποι, ενδεχομένως θα χρειαστούν και περισσότεροι, όταν, σας επαναλαμβάνω, θα λήξει η δωρεά αυτή με χρηματοδότηση του Ιδρύματος «Νιάρχος», σαν δραστηριότητα εκπαιδευτική. Αυτά για να έχετε μια εικόνα του τι ακριβώς συμβαίνει.

Σήμερα πάντως εδώ συζητούμε ένα τμήμα αυτής της προσπάθειας, που είναι η δωρεά ενός οικήματος, το οποίο θα χρησιμοποιηθεί για τη διοίκηση αυτού του έργου, όταν θα το πάρουμε εμείς στη διοίκησή μας, γιατί τώρα το διοικεί το Ίδρυμα «Νιάρχος» και θα χρησιμοποιηθεί μετά για τις ανάγκες των δύο παιδοψυχιατρικών κλινικών των δύο παρακείμενων παιδιατρικών νοσοκομείων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Πολύ συγκεκριμένα και πολύ ξεκάθαρα τα πράγματα.

Το λόγο έχει ο Υπουργός Υγείας, κ. Σπυρίδων - Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Από ό,τι κατάλαβα, τα περισσότερα κόμματα συμφωνούν με αυτό που γίνεται σήμερα, πλην του Κ.Κ.Ε., που έχει την κεντρική του θέση. Θέλω μόνο και από το βήμα αυτό επισήμως να ευχαριστήσω το Ίδρυμα «Σταύρος Νιάρχος» και τον Πρόεδρό του, τον κ. Δρακόπουλο. Το Ίδρυμα «Σταύρος Νιάρχος» έχει εξελιχθεί στο μεγαλύτερο εθνικό ευεργέτη του Εθνικού Συστήματος Υγείας από καταβολής Εθνικού Συστήματος Υγείας. Το συνολικό ύψος των δωρεών που αυτήν τη στιγμή εκτελούνται προσεγγίζει το 1 δισεκατομμύριο ευρώ. Μιλάμε για ένα μυθώδες ποσό που θα συμβάλλει δραστικά στο να μπορούμε να παρέχουμε καλύτερες υπηρεσίες υγείας στους συμπολίτες μας. Θέλω, λοιπόν, θερμά να τους ευχαριστήσω.

Θέλω να συμφωνήσω με τον συνάδελφο γιατρό από την «ΝΙΚΗ». Δεν συμφωνώ συχνά μαζί του, έχουμε διαφωνίες διάφορες, αλλά στο συγκεκριμένο θα συμφωνήσω. Η χώρα μας έχει μια μεγάλη παράδοση εθνικών ευεργετών. Το Κράτος μας σε μεγάλο βαθμό έχει στηριχθεί στους εθνικούς ευεργέτες. Αποτελεί μια παράδοση πολλών χιλιετιών, όχι αιώνων, στην Ελλάδα. Η έννοια του χορηγού, όπως ξέρετε, είναι μια αρχαία λέξη από τους πλουσίους προς την αρχαία Αθήνα, που έδιναν τα χρήματα για τον χορό των Μεγάλων ή εν Άστει Διονυσίων κατά την εκτέλεση των τραγωδιών, αγαπητέ κύριε Πρόεδρε, και αποτελεί σύμφυτο κομμάτι της δημόσιας ζωής και η αποδοχή ιδιωτικών δωρεών. Θέλω, λοιπόν, πραγματικά να ευχαριστήσω το Ίδρυμα Σταύρος Νιάρχος για αυτή τη συγκλονιστική του συνεισφορά στον τόπο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Υγείας «Κύρωση της από 28.3.2024 Επιμέρους Σύμβασης Δωρεάς – Έργο ΧΙΙ, Παράρτημα 14 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας».

Προχωρούμε στην ψηφοφορία, ανακεφαλαιώνοντας τις θέσεις των κομμάτων.

Η Εισηγήτρια της Πλειοψηφίας, η κυρία Καραμπατσώλη, έχει το λόγο.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ (Εισηγήτρια της Πλειοψηφίας):** Υπέρ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο Εισηγητής της Μειοψηφίας, ο κ. Παναγιωτόπουλος, έχει το λόγο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητής της Μειοψηφίας):** Επιφύλαξη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», ο κ. Τσίμαρης, έχει το λόγο.

**ΙΩΑΝΝΗΣ ΤΣΙΜΑΡΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Υπέρ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», ο κ. Λαμπρούλης, έχει ψηφίσει κατά.

Η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», η κυρία Αθανασίου, έχει ψηφίσει με επιφύλαξη.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», ο κ. Οζγκιούρ έχει το λόγο.

**ΦΕΡΧΑΤ ΟΖΓΚΙΟΥΡ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Επιφύλαξη, κ. Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ», ο κ. Παπαδόπουλος, έχει το λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Επιφύλαξη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», ο κ. Μπιμπίλας, έχει το λόγο.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Επιφύλαξη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο Ειδικός Αγορητής της Κ.Ο. «ΣΠΑΡΤΙΑΤΕΣ», ο κ. Χαλκιάς, έχει το λόγο.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Υπέρ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Υγείας «Κύρωση της από 28.3.2024 Επιμέρους Σύμβασης Δωρεάς – Έργο ΧΙΙ, Παράρτημα 14 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας» γίνεται δεκτό επί της αρχής, επί των άρθρων και στο σύνολό του κατά πλειοψηφία. Ολοκληρώθηκε η συνεδρίαση.

Στο σημείο αυτό έγινε γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία – Αλεξάνδρα, Κρητικός Νεοκλής, Λιάκος Ευάγγελος, Μιχαηλίδου Δόμνα - Μαρία, Μονογυιού Αικατερίνη, Μπαραλιάκος Ξενοφών (Φώντας), Παπαθανάσης Αθανάσιος, Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σαλμάς Μάριος, Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Σταρακά Χριστίνα, Τσίμαρης Ιωάννης, Μεταξάς Βασίλειος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Βρεττός Νικόλαος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδων, Χαλκιάς Αθανάσιος και Χουρδάκης Μιχαήλ.

Τέλος και περί ώρα 15.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΓΕΩΓΙΟΣ ΣΤΥΛΙΟΣ ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ**